Улар немис армиясига қарши курашиш мақсадида Марказий Осиёдаги ўз уйларини ташлаб келишган. Сўнгра асирга тушишган ва жулдур уст-бошли бу аскарларни Нидерландияда жойлашган концлагерга жўнатишган. Ҳозир ҳаёт бўлганларнинг жуда кам қисми ҳолландларнинг Амерсфорт шаҳри яқинида отиб ташланган 101 нафар ўзбекни эслайди. Агар синчков ҳолланд журналисти бўлмаганида, улар ҳақидаги хотира умуман...\n15/05/2017 Диляна Абдуллаева Мулоҳаза.\nБу саволни кўп жойларда, ҳар хил вазиятда, Ўзбекистоннинг турли ҳудуд вакиллари бўлган таниш ва нотанишлардан эшитишга тўғри келади. Бир неча йилдирки, ушбу муаммо айримларга тинчлик бермай келмоқда, синчковлик билан бу ҳолатнинг тагига етмоқчи бўлганлар қанча? Нега Америкада самарқандликлар бунча кўп, деган саволга журналист Тошпўлат Раҳматуллаев жавоб топишга ҳаракат қилди....\n11/05/2017 Диляна Абдуллаева Мулоҳаза.\nПолиция полковниги Елена Новосильцева Россия ҳудудидаги мигрантларнинг фарзандлари билан ишлаш жараёнининг ўзлиги хослиги ҳақида маълумот берди. ИИВ вакилининг сўзига кўра, мигрант ўсмирлар билан ишлаш жараёни россиялик ўсмирлар билан ишлаш жараёнидан мутлақо фарқ қилмайди. Бироқ улар билан алоқа ҳамда ҳужжат тайёрлашнинг ўзига хос хусусиятлари мавжуд. “Йигитлар ўзаро деярли фарқ қилмайди....\n01/05/2017 Диляна Абдуллаева Мулоҳаза.\n28/04/2017 Диляна Абдуллаева Мулоҳаза.\nБугун миллионлаб ўзбекистонликлар “хушланмайдиган меҳмон” бўлиб турган ўлка раҳбарининг туғилган куни. Одатда бундай кунда мезбонга яхши гаплар, эзгу тилаклар билдирилиши лозим. Аммо одатларимизни ҳисобга олмаганда ҳам, мигрантларнинг катта қисми Президентга нисбатан эътироз билдиришмайди\n07/10/2016 Админ Мулоҳаза.


Тошкент яна дунёнинг энг ёмон шаҳарлари қаторидан жой олди » Ўзбекистон янгиликлари – Zamin.uz\n, 22 2019, 21:33\nТошкент яна дунёнинг энг ёмон шаҳарлари қаторидан жой олди\n17 авг, 17:30 7 078 Жамият\nДунё шаҳарларидаги турмуш даражасини ўрганиш билан шуғулланадиган Economist Intellgience Unit ташкилоти мутахассислари дунё шаҳарларининг ҳар йиллик яшаш учун мақбуллик рейтингини тузиб чиқишди.\nДунёнинг 140 та шаҳри ўрин олган рейтинг шаҳарлардаги тинчлик, соғлиқни сақлаш, таълим, маданият, экология ва инфратузилма даражасини 100 баллик тизимда баҳолаб, ўртача қиймати бўйича тузилган. Дунё шаҳарларидан ҳеч бири тўлиқ идеал шаҳар мақомига лойиқ кўрилмаган.\nУшбу рўйхатда Австралиянинг Мелбурн шаҳри кетма-кет еттинчи марта биринчи ўринни эгаллаган. Мелбуринга 100 баллик баҳолаш тизимида 97,5 балл берилган. Австрия пойтахти Вена шаҳри иккинчи ўринга (97,4 балл) муносиб кўрилган бўлса, Канаданинг Ванкувер шаҳри кучли учликка киришга муваффақ бўлган (97,3 балл). Сурия пойтахти Дамашқ шаҳри яшаш учун энг ёмон шаҳар деб топилган (29,3 балл).\nТошкент шаҳрига мазкур рейтингда 140 шаҳар орасида 123 ўрин насиб этган. Ўзбекистон пойтахтидаги турмуш даражаси юз баллик тизимда 54,6 баллга лойиқ кўрилган. Қайд этиш жоизки, Тошкентдаги таълим даражаси 75 баллга баҳоланган.\nТошкент шаҳри Осиёда 31, Собиқ Иттифоқ шаҳарлари орасида эса Санкт-Петербург (77 ўрин), Москва (81 ўрин), Олма-Ота (100 ўрин) ва Бокудан (103 ўрин) кейин 5 ўринни эгаллаган.\nҲонолулу шаҳри АҚШдаги энг яхши шаҳар деб топилган (19 ўрин). Умумий рўйхатда Берлин 20, Париж 29, Барселона 31, Вашингтон 32, Мадрид 38, Рим 44, Лондон 53, Нью-Йорк 55 ав Истанбул 113 ўринларда қайд этилган.\nАввалроқ эълон қилинган боша бир рейтингда ҳам Тошкент дунёнинг энг ёмон шаҳарлари қаторидан жой олган эди. Америкадаги Mercer консалтинг фирмаси дунёдаги 231 та шаҳар орасида Тошкентни 205 ўринга лойиқ кўрган.\nСаёҳат қилиш учун дунёдаги энг яхши шаҳар номи маълум қилинди 14 июл, 23:31\n“Аскар” абитуриентлар! Энди қўшимча балл учун имтиёзлар ўзгарди 12 июн, 12:38\nЯшаш ва ишлаш учун дунёнинг энг қиммат шаҳарлари рейтинги тақдим этилди 03 мар, 18:39\nАҚШнинг барча президентлари рейтинги тузиб чиқилди, Обама 12-ўринда 18 фев, 11:29\nДунёнинг энг яхши университетлари рейтинги тақдим этилди 22 сен, 11:26\nMicrosoft Россиядаги энг яхши иш берувчи деб тан олинди 13 мар, 17:42


Спорт / Жиноят / Юртимизда\nБиринчидан, жангчилар руҳий барқарорликка тайёрланадими? Катта эҳтимол билан, уларни «куч бор - ақл керак эмас» принципи бўйича тайёрлашади, мушаклар барча муаммоларни ҳал қилади.\nТўртинчидан, бу шармандалик. Хабарлар МДҲнинг барча давлатларига тарқаб кетди. Эртага уларни бутун дунё ўқийди. Кеча улар Ўзбекистон байроғини ғурур билан кўтарган бўлса, бугун бири пичоқбозлик қилмоқда, иккинчиси безорилик билан банд.\nКиритилди: 14:45 10.08.2018. Ўқилди: 2653 марта. Фикрлар сони: 0 та.


hidoyat.uz – “Мовароуннаҳр” нашриётининг сайти - Жўрабек додҳонинг қабри қаерда?\nЖўрабек додҳонинг қабри қаерда?\nЎзбекистон миллий энциклопедиясининг 3-жилдидан кўчирма:\n“...Жўрабек додҳо Қаландар ўғли (тахм. 1840–1906 Тошкент) Бухоро амирлиги таркибидаги Китоб беги (1867–1870), ҳарбий арбоб, маърифатпарвар, 1861 йили Бухоро амири Музаффар тайинлаган Китоб беги Зокирбек юритган сиёсат халқнинг норозилик чиқишларига сабаб бўлади ва унинг ўрнига халқ хоҳиш-истагига кўра (21 ёшли) Жўрабек ҳокимликка кўтарилади”.\nЖўрабек ҳокимлик қилган даврда бекликнинг Бухоро амирлигидан сиёсий ва иқтисодий мустақиллиги кучая боради. Бекликда савдо-сотиқ, солиқлар, экин-тикин масалалари йўлга солинади. Йўллар, мудофаа иншоотлари тартибга келтирилади. Бухоро ва Қўқон хонликларида қувғинга учраган сиёсат ва маданият арбоблари шу бекликда паноҳ топишади.\nЎрта Осиёга Россия босқини бошланган даврда Жўрабек босқинчиларга қарши қатъий кураш позициясида турди... У Амирнинг босқинчиларга нисбатан юритган таслимчилик, кейинчалик, келишувчилик сиёсатидан норози бўлган кучларга бошчи сифатида майдонга келган Абдумалик тўра ҳаракатининг фаол иштирокчиларидан бирига айланди. Жўрабек 1868 йили 1–8 июн кунлари Самарқандни рус қўшинларидан қайтариб олиш мақсадида амалга оширилган шаҳар қамали раҳбарларидан бири эди. Баъзи замондошлари фикрича, Самарқанд қамали Жўрабек ишлаб чиққан Ватанни озод қилиш режасининг таркибий қисми бўлган. 1870 йили Шаҳрисабз ва Китоб бекликларини чор армияси забт этгач, Қашқарга қочишга уринган.\nИлм-маърифатга катта аҳамият берган. Шарқ қўлёзмалари, нодир асарларнинг бой кутубхонасига эга бўлган. 1876 йили Петербургда бўлиб ўтган шарқшуносларнинг 3-Халқаро конгрессида қатнашиб, маъруза қилган. Жадидлар билан ҳамфикр, мутафаккир шоир Фурқат билан дўстона муносабатда бўлган”.\nТошкентнинг Қорасув мавзеида, Катта Фарғона йўли ёқасида бино бор. “Жўрабек” жоме масжиди бор. Жўрабек додҳо шу ерда яшаган, катта боғ яратган ва шу ерда сирли равишда ўлдирилган. Унинг жасади шу масжид ҳовлисига дафн этилган ва қабри устига мақбара қурилган. Масжид ва қабристон мутасаддилари айтишича, шўролар даврида мақбара бузилиб, Жўрабекнинг жасади қабрдан чиқариб олинган ва ёнидаги қабристонга дафн этилган. Янги қабр устига бирорта белги қўйилмагани боис, унинг қаерда экани ҳозиргача номаълум.\nСардор, маърифатпарвар, зиёли, сиёсатчи, ватанпарвар... Ўз даврининг етук кишиси, аждодимиз, яқин тарихимиз саҳифаларидан муносиб ўрин олган инсоннинг ўз боғида барпо этилган ва номи билан аталган қабристондаги қабри аниқ эмас. Бу каби ишлардан советларнинг мақсади халқ онгидан миллий қаҳрамонлар ҳақидаги эзгу хотираларни ҳам чиқариб ташлаш эди. Бироқ истилочилар кўзлаган мақсад тўласича амалга ошмади. Собиқ Иттифоқ парчалангач, халқимиз асл фарзандларининг номи қайта тикланди, юксак ҳурмат-эҳтиром кўрсатилди. Мақбаралар, зиёратгоҳлар таъмирланди, обод этилди. Шу каби хайрли ишларнинг давоми сифатида соҳа мутахассислари жалб этилиб, Жўрабек додҳонинг қабри топилса, зиёратгоҳ бунёд этилса, нур устига нур бўлар эди.\n1104 марта ўқилган.


Ўзбек олими дунёдаги энг катта масжиднинг имомига айланди\n13:13 / 05.07.2015\nСаудия Арабистони қироли Салмон ибн Абдулазиз ал-Сауд бутун дунё мусулмонларининг энг муқаддас зиёратгоҳи ҳисобланган Каъбатуллоҳ – Масжид Ал-Харамнинг имомлари қўмитаси аъзоси, доктор шайҳ Ҳасан ибн Абдулҳамид Бухорийни Рамазон ойида Масжид Ал-Ҳарамда тараввеҳ намозларига имом қилиб тайинлади.\nСаудия Арабистони ўзбек диаспорасининг атоқли вакили Буҳорий бир нечта тадқиқотлар ва илмий китоблар муаллифи ҳисобланади. 2010-2011 йилларда Сенегал, Гамбия ва Нигерияда араб тилидан сабоқ берган. Норасмий маълумотларга кўра, ҳозирда Саудия Арабистонида 50 мингга яқин ўзбек яшайди.\nМасжид Ал-Ҳарам Маккада жойлашган бўлиб, барча мусулмонларнинг энг муқаддас ибодатхонаси ҳисобланади. Масжиднинг ички ҳовлисида Каъба жойлашган. Каъба атрофида биринчи масжиднинг қурилиши 638 йилда амалга оширилган. Ўшандан бери масжид бир неча марта қайта қурилган. Ал-Ҳарам масжиди бизнинг кунлардаги кўринишида 1570 йилда қурилган. Дастлаб масжид 6 та минорага эга бўлган, бироқ Истанбулда Кўк масжидда ҳам 6 та минора қурилгандан кейин, Макка имоми ҳеч қайси бир масжид мусулмонларнинг бош масжиди Ал-Ҳарам билан тенглаша олмаслиги учун буни шаккоклик деб атаган. Ўшанда султон Аҳмад масжиднинг 7-минорасини қуришга буйруқ берган.\nҲаж амалини адо этувчилар сони йилдан-йилга ортиб боргани сабабли, 1980 йилда масжиднинг жануби-ғарбий томонида яна иккита минорага эга корпус барпо этилган, ёндош ҳудудлар кенгайтирилган.\nБугунги кунда Ал-Ҳарам 309 минг кв метр майдонга эга катта иншоот бўлиб, 9 та минора эга. Уларнинг ҳар бирининг баландлиги 95 метрни ташкил қилади. Масжид ичига 4 та катта дарвоза орқали кирилади, улардан ташкари яна 44 та кичик эшиклар мавжуд. Масжидда 7 та эскалатор ишлаб туради, ҳаво эса юзлаб кондиционерлар ёрдамида янгилаб турилади. Масжид ўз ичига 700 минг кишини сиғдира олади.


Шавкат Мирзиёев Қирғизистонга келди\n13:34 / 05.09.2017\nЎзбекистон Республикаси Президенти Шавкат Мирзиёев рафиқаси билан Қирғизистон Республикаси Президенти Алмазбек Атамбоев таклифига биноан 5 сентябрь куни давлат ташрифи билан Бишкек шаҳрига келди. Бу ҳақда ЎзА хабар берган.\n«Манас» халқаро аэропортида расмий кутиб олиш маросими бўлди. Давлат раҳбарини Қирғизистон Республикаси Президенти Алмазбек Атамбоев кутиб олди. Икки давлат байроқлари билан безатилган аэропортда олий мартабали меҳмон шарафига фахрий қоровул саф тортди.\nОлий даражадаги музокараларда Ўзбекистон ва Қирғизистон ўртасида ўзаро муносабатларни ривожлантиришнинг асосий масалалари, сиёсий, савдо-иқтисодий, транспорт-коммуникация, маданий-гуманитар ва бошқа соҳалардаги ҳамкорликни янада кенгайтириш ва мустаҳкамлаш истиқболлари, мамлакатларнинг чегараолди ҳудудлари алоқаларини фаоллаштириш, шунингдек, томонларни қизиқтирган минтақавий ва халқаро муаммоларни муҳокама қилиниши кутилмоқда.\nМузокаралар якунлари бўйича икки давлат раҳбарларининг Қўшма баёноти, Ўзбекистон-Қирғизистон давлат чегараси ҳақидаги шартнома, мамлакатлар ўртасида турли соҳалардаги ҳамкорликни янада ривожлантиришга қаратилган бошқа қатор ҳужжатлар имзоланиши режалаштирилган.


Болалар хавфсизлик қоидалари\nБолангизга исми ва фамилиясини ошкор қилмасликни ўргатинг. Бунга ўзингиз ҳам риоя қилинг.\nҲеч қачон боланинг шахсий буюмларини имзоламанг.\nГарчи ҳозир кийимлар ва кўплаб буюмларда айнан исм ва бошқа маълумотларни ёзиб қўйиш учун махсус чизиқлар ва брелоклар бўлса ҳам, бу амалиётни қўлламанг.\nАкс ҳолда боланинг исмини буткул бегона одам билиб қолиши мумкин.\nЭнди тасаввур қилинг, бегона одам сизга исмингизни айтиб мурожаат қиляпти. Сиз, ёши катта одам бўла туриб, шошиб қоласиз-у, болакайнинг реакциясини тасаввур қилинг. У дарров бегона одамга ишонади-қўяди.\nКийимларда ўз телефонингизни ёзиб қўйсангиз бўлади. Лекин шунда ҳам у бегона кўзлардан ҳоли бўлиши керак.\nФарзандингизга лифтга бегоналар билан кирмасликни ва бунда йўқ дея олишни ўргатинг.\nАфсуски, айрим ёши катталар болалар улар билан лифтга киришдан бош тортса, ҳафа бўлиб қолишади. Тушунтирингки, бунда болакай ҳеч кимни ҳафа қилаётгани йўқ, шунчаки шахсий ҳавфсизлик қоидаларига риоя қилмоқда. Бундай ҳолатда “ота-онам лифтга бегона одамлар билан чиқишга рухсат бермайди” ибораси тушунарли эканлигини уқтиринг.\nАгар бола шунда ҳам бегоналар билан лифтга чиқишдан бош тортишга уялса, шу пайт гўёки бир нарса эсидан чиқиб қолди-ю, ортига қайтиши кераклигидай ўзини тутишини ўргатинг.\nЛифт кутаётганда унга кимлар яқинлашаётганини кўриш учун тўғри туришни ўргатинг. Болакай билсинки, кўплаб ҳолатларда болаларни оиланинг яқин танишлари, қўшнилар ва шунчаки кўчада ўтиб кетаётган одамлар хафа қилиши мумкин.\nФарзандингиз реал хаётда Интернетда танишган дўстлари билан учрашмаётганига ишонч ҳосил қилинг.\nВиртуал маконда шахсий маълумотларни бериш қатъиян ман этилишини ўргатинг. Зинҳор бегоналарга телефон рақами, манзили ва фамилиясини айтмасин. Уларга ўз суратини юбориш ва қайси йўл билан қайтишини айтиш мумкин эмас.\nАгар яқин атрофда машина тўхтаб, аста-секин болага қараб яқинлашса, машинанинг ҳаракатига қарама-қарши йўналишда баланд овозда ёрдамга чақириб қочиш керак. Бу болага вақтдан ютиш ва йўловчилар эътиборини жалб қилишга ёрдам беради.\nХавф остида қолганда биноларнинг деразалари ва машина ойналарини синдириш керак. Шунда одамларнинг эътиборини қаратиш мумкин.\nФарзандингизнинг телефон аппаратига кузатув дастурларини ўрнатинг.\nБундай иловалар нафақат боланинг координаталари ва телефон аппаратининг заряди неча фоиз қолганини, балки унга кимлар ва қайси рақамлардан қўнғироқ қилгани, қайси сайтларга киргани ва бошқа кўплаб нарсаларни кўрсатади.\nСигнал тугмаси ўрнатилган гаджет олиб беринг: соат, билагузук ёки бошқа кўринишда бўлиши мумкин.\nБолангизга бегоналар билан узоқ гаплашмасликни ўргатинг.\nБу ерда кучук ўтиб кетмаганми ёки муайян кўчагача қандай етиб бориш мумкин, деган саволларга жавоб бериш учун 5 сония етади.\nБолага ёши катталарга яқинлашмасликни ўргатинг. Ўртадаги масофа 2 метрдан кам бўлмаслиги керак. Бундай масофа қандай кўринишини уйда кўрсатиб беринг.\nЭшик тақиллаганда уйда ота-она йўқлигини айтмаслик керак. Шунчаки кейинги сафар келишларини сўрасин, гарчи эшик ортидаги одам махсус кийимдаги инспектор бўлса ҳам.\n#СукутСақлама #SukutSaqlama #ЗўравонликкаЙўқДеймиз #ЗўравонликданҲолиЎзбекистон #Хавфсизлик


Oldingi maqola ХОТИН-ҚИЗЛАР ҲАММА ЕРДА ҲАМ ҚАДРЛИМИ?\nKeyingi maqola ЯГОНА РЕЕСТРГА 444 ДАВЛАТ ХИЗМАТИ КИРДИ\nМаълумки, мамлакатимизда ишлаб чиқаришни маҳаллийлаштириш, мавжуд хомашёни замонавий технология асосида шу ернинг ўзида қайта ишлашни ташкил этишдан аниқ мақсад кўзланган. Асосийси, ички бозорга рақобатбардош маҳсулот таклиф этилиши эвазига импорт ҳажми камаяди, катта миқдордаги валюта иқтисод қилиб қолинади, иш ўринлари кўпаяди. Бу эса иқтисодиёт ривожини таъминлайди. Бироқ, юртимизда маҳаллий ишлаб чиқаришни қўллаб-қувватлашга қаратилган қатор чоралар амалга оширилаётганига қарамасдан, ўзимизда муқобили бор товарлар четдан импорт қилиниши ҳолати камаймаяпти.\nМисол учун, ўтган йили вилоятимиз ташқи иқтисодий фаолият қатнашчилари томонидан қиймати 391 миллион 381 минг АҚШ доллари миқдоридаги товарлар импорти амалга оширилган. Унинг таркибида технологик жиҳозлар, бутловчи қисмлар асосий ўрин эгалласа-да, ноозиқ ва озиқ-овқат маҳсулотлари улуши ҳам салмоқли. Боз устига импорт қилинаётган кўпгина маҳсулотлар турдоши бугунги кунда воҳамиз ишбилармонлари томонидан ишлаб чиқарилмоқда.\nБу ҳақда вилоят божхона бошқармасида вилоят ҳокимлиги, прокуратура билан ҳамкорликда ташкил этилган тадбирда айтиб ўтилди. Очиқ мулоқот тарзида ўтган ушбу учрашувда йирик саноат корхоналари вакиллари, маҳаллий тадбиркорлар, хўжалик юритувчи ташкилотлар масъуллари қатнашди.\nТаъкидланганидек, жорий йил 27 февраль куни Президент Шавкат Мирзиёев раислигида экспортни ошириш ва импортни қисқартириш бўйича вазифалар ижроси, бу борада тармоқлар ва ҳудудлардаги ишлар ҳолатига бағишланган видеоселектор йиғилиши ўтказилган ва унда давлатимиз раҳбари шу пайтгача мамлакатимизга кириб келаётган маҳсулотлар импорти таҳлил қилинмагани, ушбу соҳада назорат ўз ҳолига ташлаб қўйилганини қаттиқ танқид қилган. Хусусан, катта миқдорда валюта эвазига хориждан олиб келинган баъзи маҳсулотлар айни пайтда ўзимизда ҳам кенг миқёсда ишлаб чиқарилаётгани ёки шунга шароит бор экани, аммо бу жиҳат анча вақтдан бери эътиборга олинмагани, маҳаллийлаштириш дастурлари кўзбўямачилик учун ижро этилгани қайд қилинган.\n- Бунга йўл қўйган корхона ва ташкилотлар вилоятимизда ҳам бор, - дейди вилоят божхона бошқармаси бошлиғи Мейли Аманов. – Улар бунинг учун божхона имтиёзларидан ҳам фойдаланган. Масалан, айрим йирик саноат корхоналари умумий қиймати 200 минг АҚШ долларидан зиёд ҳар хил турдаги махсус кийим-кечакларни импорт қилган. Ваҳоланки, сўнгги вақтда ҳудудда тўқимачилик, тикувчилик тармоғи жадал ривожланаётгани ҳеч кимга сир эмас. Бундай маҳсулотни ишлаб чиқарувчилар ўзимизда ўнлаб топилади. Тўғри, харидор олмоқчи бўлган товарига қатъий талаб қўйиши мумкин. Буни тадбиркорга ҳам тушунтириш керак, ўзаро ҳамкорлик қилинса, валюта беҳуда харж қилинишининг олди олинарди.\nТадбирда шунга ўхшаш бошқа ҳолатларга ҳам тўхталиб ўтилди. Маҳсулот импорт қилишдан олдин ички бозорни жиддий ўрганиш лозимлиги, бундай маҳсулот мамлакатда умуман ишлаб чиқарилмаса, аввало, маҳаллий тадбиркорларга бу борада таклиф бериш мақсадга мувофиқлиги таъкидланди. Шу орқали маҳаллий ишбилармонлар қўллаб-қувватланишига, янги қувватлар барпо бўлишига эришилади, аҳоли бандлиги даражаси ошади.\nУчрашувда вилоят ҳокими бошчилигида ҳудудда импортни камайтириш бўйича комиссия фаолияти ташкил этилгани маълум қилинди. Мазкур комиссия корхоналар кесимида импортни таҳлил қилиш билан шуғулланади, беҳуда валюта сарф этилишига йўл қўйган шахсларни аниқлайди.\nТадбир доирасида вилоятда маҳаллийлаштириш дастури асосида ишлаб чиқарилаётган, импорт ўрнини босувчи маҳсулотлар намойиш этилди.\nҚатнашчилар ўзларини қизиқтирган саволларга жавоб олишди.\nТадбирда вилоят ҳокимининг биринчи ўринбосари Хуррам Жўраев сўзга чиқди.


6 апрелда “Қувноқлар ва зукколар” кўрик-танловининг янги мавсуми бошланади\n12:44 / 24.03.2016\n“Қувноқлар ва зукколар” кўрик-танловининг янги мавсум беллашувларига старт бериш мақсадида жорий йилнинг 6 апрель куни соат 15:00 ва 19:00 да “Истиқлол” санъат саройида “Қувноқлар ва зукколар” кўрик-танловининг янги мавсуми очилишига бағишланган “Сафимизга чорлаймиз!” деб номланган фестивали бўлиб ўтади.\nФестивалда Республикамизнинг энг сара жамоалари, жуладан, 2015 йилги мавсум чемпиони “Турон” жамоаси иштирок этади. Қолаверса миллий эстраданинг ёрқин юлдузлари ҳам ёшларга ҳақиқий байрамона кайфиятни улашишда ёрдам беришлари кўзда тутилган.\nМаълумот ўрнида, “Қувноқлар ва зукколар” кўрик-танловининг саралаш беллашувлари (13 та беллашув) Тошкент шаҳри ва 7 та вилоятда, март-апрель ойларида, ярим финал беллашувлари (5 та беллашув) Тошкент шаҳри ва 3 та ҳудудда, май-июнь ойларида ўтказилади.\n“Қувноқлар ва зукколар” кўрик-танловининг финал беллашуви Тошкент шаҳрида, ноябрь ойида “Ёшлар ҳафталиги” фестивали доирасида ташкил этилади.\n“Қувноқлар ва зукколар” кўрик-танловининг бош координатори Умарбек Рамманкулов.


Мишустин коронавирусдан соғайиб, бош вазир вазифасига қайтди\n04 июн 2020, Тошкент вақти: 18:46\nМихаил Мишустин Россия бош вазири вазифасини бажаришга қайтди. Россия президенти Владимир Путиннинг бунга оид фармони Кремль сайтида ёйинланди.\nМишустин коронавирус инфекцияси юқтириб олгани маълум бўлганидан кейин 30 апрелдан бери хасталик таътилида эди. Унинг ваколатларини вақтинча бош вазир ўринбосари Александр Белоусов бажариб турганди.\nШунга қарамай, Мишустин касалхонадан туриб бир нечта мажлис ўтказди. Агар бу пайтда унинг вазифасини бошқа одам бажариб турган бўлса, мазкур мажлисларни ким сифатида ўтказгани очиқланган эмас.\nҲукуматда Мишустиндан ташқари коронавирус инфекциясини қурилиш вазири Владимир Якушев (у ҳали ҳам хасталик таътилида), маданият вазири Ольга Любимова ҳамда фан ва олий таълим вазири Валерий Фальков юқтириб олган.\nCOVID-19 инфекцияси юққан юқори лавозимли амалдорлар орасида Путиннинг матбуот котиби Дмитрий Песков ва Давлат думасининг бир неча депутати ҳам бор.


Анамур тарихига қисқа назар « Ўзбекистон Халқ Ҳаракати\n17 June 2019 - 6:00\nАнамур қадимги лотин тилида Anemurium “Anem” –“бурун”, “Ourium”-“шамол” деган маънога эга. Анамурда шамол ҳеч қачон тўхтамаслиги боис у қадим дарвларданоқ “шамолли бурун” деб атала бошлаган.\nАнамур бурни Ўрта ер денгизи тош тизмасига чўзилган 1-минг йиллик оҳактош жинсларининг чўққиларидан бирида жойлашгандир .\nАнамур Каргагедик тоғининг жанубий ва шарқий қирғоғида қурилган қадимий шаҳар бўлиб, у минг йилликлар тарихидан сўзлайди. Бу ернинг гўзал табиати, қулай географик жойлашуви ва бошқа кўплаб имкониятлари ҳамма замонларда ҳам фотиҳ ва истилочиларнинг назарига тушган. Шу туфайлими бу ерда доимо цивилизация равнақ топган, шаҳар доимо бир сулоладан иккинчи сулола қўлига, бир давлатдан иккинчи давлат ҳудудига ўтиб турган. Бу Анталияга жуда яқин бўлган, унинг ғарбий йўналишида жойлашган денгизга туташадиган қадимий гўзал шаҳардир.\nУни ўзига бўйсундирган давлатлар қаторига хеттлар, Оссурия кликияликлар, форслар, македонияликлар, Салавкийлар, римликлар, араблар, Византия салтанати ва кабилар киради. Бу ерда энг узун ҳукм сураётган халқ бу турклардир.\nАнамурда милоддан аввалги 8-асрда оссурияликлар ҳукмронлик қилган. Милоддан аввалги VI асрда Анадолуга кирган форслар ҳам бу ерни маълум муддат бошқариб турган.\nАнамур Искандар Зулқарнайн ҳукмронлиги даврида Македония қироллигига бўйсунган, шу даврда шаҳарнинг атрофини ўраб турувчи Анамур қалъаси қурилган. Шунингдек, у тарихда ва бугунги кунда ҳам маълум даражада таъмирланган. Шаҳар қалъаси икки қават ҳимоя девори билан ўраб олинган, кейинчалик Солойдан Аспендосгача бўлган қирғоқ йўли Анамурдан ўтадиган бўлади. Искандар Зулқарнайн 323 йилда вафот этгандан кейин шаҳар қальаси Салавкийлар қўл остида бўлди.\nМилоддан аввалги биринчи асрда эса Рим империяси таркибида бўлди. Рим императори Калигула, шарқий Ўрта эр денгизи соҳилидаги баъзи қирғоқ шаҳарлар билан бир қаторда Коммагене шоҳлигига Анамурни ҳам берди.\nАнамур кейинги даврларда “Анeмурум” деб аталган . Шунингдек, биз бу ерда Хет подшоҳлигига тегишли изларни кўришимиз ҳам мумкин. Баъзи тадқиқотчилар фикрларга кўра, Хет подшоҳи Туиталия милоддан аввалги 12-асрда шаҳар унга бошпана берган Маттувата исмли кишига бошқариш учун берилган. Бундан олдин шаҳарда Оссурияликлар ҳукмронлик қилган. Анамуриум шаҳзодалар яшайдиган кичик пойтахт бўлган. Кипр оролининг яқинида жойлашган махсус резиденция ҳисобланган Анамуриум милоддан аввалги I асрда Рим империясининг ҳукмронлиги остида бўлган. Анамур стратегик аҳамиятга эга бўлган муҳим порт шаҳар-қальаси бўлиб, бу шаҳар орқали ташқи савдо-сотиқ ишлари олиб борилган. Кейинчалик Византия ҳукумати бўлган Анамур, Византия томонидан йиллар давомида қайта қурилди.\nРим императори Калигула томонидан барча Киликия қирғоқлари Комеган шоҳи Антиохга (мил. 38-72 йиллар, айрим манбаларда, баъзи манбаларда 37-41) берилган. Шоҳ Антиох бошқарувини ушлаб турди. (Бу князликнинг чегаралари Аясдан Конягача бўлган ҳудудларни ўз ичига олар эди). Шаҳарнинг мудофаа деворлари мана шу даврда пайдо бўлган. Шаҳарнинг қадимги қисмида олиб борилган қазишмалар натижасида Титус шоҳининг амалда бўлган пуллари ҳам топилган.\nРим империясининг иккига ажралиши натижасида Анамур ва унинг ҳудуди Византия империясига ўтади (милодий 395 йил).\nАнамуриум Қоратоғнинг антик шаҳри бўлиб, қадимги шаҳар қолдиқлари бугунги кунгача сақланиб қолган. Археологик қазишмалар жараёнида кўплаб моддий манбалар қўлга киритилганига қарамасдан, бу шаҳарнинг қурилиш санаси ҳақида аниқ маълумотлар йўқ. Анамуриум мил. авв. 260 йилда Сосонийлар ҳукмронлиги остида бўлган. Милодий IV-V асрларда ташқи ҳужумлар натижасида тез-тез вайрон бўлиб турган.\nМилодий 650 йилда шаҳарга араблар бостириб кириши натижасида ислом аскарлари шаҳарга жойлаштирилган. Халифа Умар замонига келиб шаҳар фатҳ этилган. Арабларнинг Аббосийлар сулоласи ҳам бу ерда ҳукмронлик қилишга эришган. Византия империясига қарашли даврда бу ерга турк қабилалари фаол кириб кела бошлаганлар. Анамур ХIII асрдан бошлаб турк сулолалари ҳукмронлиги остида бўлган.\nЭнг қизиғи шундаки Анамур турклари ҳам Марказий Осиёдан келиб қолган ва бугунги Ўрта Осиё туркларининг аждодларидирлар.\nУлар Марказий Осиёдан келаркан, Марказий Анадолуга ўтдилар ва Аннамурнинг Гулнор мавзусига келиб тушдилар. Анамур йўлида тош ва тош иморатларнинг кўплиги сабабли бу ерни турклар Тошэли деб атадилар.\nТошэли яйловлари Мут, Силифке, Анамур ва Эрменек ўртасидаги бутун Ўрта эр денгизи соҳилларини қушнинг учиш баландлигидан кузатиб туради ва Торос тоғлари бўйлаб тарқалади. Тошэлининг шарқий қисми Силифке, шимолдан Мут, ғарбидаги Эрменек ва Анамурун жанубий учи билан чегарадошдир. Турклар илк қадам ташлаган бу ерлар табиатининг хусусиятига кўра Тошэли деб номланган.\nБугунги кунда бу ерда йопуклар Анамур ва Тошэли яйловларида яшайди, улар қадим туркларнинг урф-одатлари, туркман кийимлари, менталитети, одоб-ҳурмати, меҳмондўстлиги билан ажралиб туради.\nБу одамлар Тороснинг ҳақиқий эгалари ҳисобланадилар. Улар 1200 йилдан буён бу минтақада яшаб келадилар, бу юртни она ватани деб биладилар. Анамур қалъаси 1228 йилдан бошлаб Салжуқийлар маъмурий таркибига киритилган.\nСалжуқийлар турклари Анамур қалъасини қўлга киритгандан сўнг, минтақа Турк ҳукмронлиги остига ўтган. Салжуқийлар султонлиги даврида қирғоқ бўйида яшайдиган одамлар солиққа тортилади. Салжуқийлар даврида шаҳарда бирмунча ободончилик ва бунёдкорлик ишлари йўлга қўйилади. Бу ерда йўлла, иншоотлар билан бирга шаҳарни ташқи дунё билан боғлайдиган Алакўпру қурилади. Салжуқийлардан кейин Анамуру Анадолуда ташкил топган Караманўгуллари таркибида бўлган.\nАнамур ХV асрнинг иккинчи ярмига қадар Караманўгуллари ҳукмронлиги остида қолган бўлса, шу даврдан кейин Усмонийлар салтанати таркибига киритилади.\n1804 йилгача ҳукмронлик қилган Анамур Усмонийлар ҳукмронлиги остидаги маъмуриятга қарашли бўлган, ундан кейин эса Усмонийларнинг Мут, Глиндире ва Эрменек маъмурий ҳудудлари ташкил этилган. Коня катта марказ бўлса-да, маъмурий маркази Эрменек (Элманак), 1811-йилда Санcак Конядан олинган ва Силифкега ўтган.\nЮнонлар Анамурни тарк этганларида уларнинг черкови вайрон бўлади ва ўша ерда ҳукумат биноси қурилади, Анамур маъмурий маркази қайтадан ташкил этилади. Ушбу бино узоқ вақтдан буён ҳукумат биноси бўлиб хизмат қилиб келди ва кейинчалик Кичик Осиё лицейи, Мерсин университети ихтиёрига берилди. Ҳукумат биноси Яшилюрт туманида жойлашган замонавий бинога кўчирилди. Анамур Мерсиннинг ғарбий қисмида жойлашган Караман ва Анталия ерларига туташган замонавий денгиз қирғоқ шаҳри бўлиб, бугунги кунда жадал суръатлар билан ривожланмоқда.\nАнамур музeйи. Анамур музейи Туркиянинг энг бой музейларидан ҳисобланади. Унда Этнографик ва археологик асарлар, кутубхона, фотография, лаборатория, консервация ва бадиий галерея мавжуд. Бу ерда археологик қазишма ишлари натижасида топилган эллин, Рим ва Византия тарихига тегишли бой ва рангба-ранг осори атиқалар кўргазмага қўйилган. Музейнинг муҳим асарлари орасида 36-қисмли Византия олтин обидалар, бронза Атҳена, Анамур некрополи ҳам бор.\nАкками. Акками Караманўгуллари даврида қурилган масжид. Бу тош гумбазли масжиднинг маркази. Масжид ғарбий томонда кемерли тош эшик орқали кирилади. Дарвоза дарвоза олдида тошли меҳраб тўғридан-тўғри ёғочсиз ёғоч минбарда жойлашган. Таркибида, бурчаклардаги деворларга ва қулоқлари оёқ остидаги ён деворларга ўрнатилган думалоқ ички гумбаз, гумбазга ўтиш анъанавий турк меъморчилигида кўринади.\nАла кўприк. 14-асрда Караманўгуллари даврида қурилган меъморий кўприк, Анамур Эрменек автомобил йўлининг 13-чи километрида Драгон дарёсида жойлашган 19,65 метрли бир кўзли кўприк. Тўфон сувларини кўприкда тўкиш учун шарқий йўналишда сув чиқариш хонаси жойлаштирилди. Асосий камарнинг тузилиши жуда муҳим ишчи ва қаттиқ травертен моддаси билан амалга оширилади. Узунлиги 54 метр бўлган кўприк ҳали ҳам ишлаб турибди.\nЧукурпинар ғори. Анамур шимолидан 46 километр наридаги ғор, баландлиги 1,880 метрни ташкил этади. Тошэли платосида Сугўзу яқинидаги Чукурпинар платосида жойлашган. 1990 йилда Туркиянинг энг йирик ғорлардан бири бўлиб у 924 метрни ташкил этади. Бу ғор катталиги жиҳатидан дунёда иккинчи ўринни эгаллайди.\nАнамур уйлари. Анамур уйлари ўзига хос тарихий меъморий ечимга эгадир. Қальа марказини ўз ичига олган фуқаролик архитектурасининг айрим мисоллари Ўртакўй ва Боязидда жойлашган. Уйлар анъанавий равишда икки қаватли бўлади. Марказий залнинг бурчакларидан хоналарга очиладиган эшиклари бор. Болахонали ва саройнинг бир хонасида жойлашган иккинчи қаватда қурилган пештоқ павилон катагининг меъморий шакли жуда оригинал.\nТол карвонсаройи. Тол карвонсаройи Алания автомобил йўлининг 22 кмида жойлашган, бино сариқ ва қизил ранглар билан бўялган. У XIV-XV асрларда тошдан қурилган\nТитиополис антик шаҳри. Мерсин-Анамур шаҳрининг энг қадимги турар-жойларидан бири бўлган Титиополис антик шаҳри Овабоши маҳалласидан 5 километр узоқликдаги жойлашган. Қадимги шаҳарнинг харобалари орасида юнон, Рим ва Византия даврларларига оид моддий маданий бойликлар мавжуд.


20:28 20 Феврал 2020\n15:21 01.03.2018 (Янгиланган 17:10 01.03.2018) Ҳавола олиш\nАлександр Князев. Sputnik Ўзбекистон\nШарқшунос олим Александр Князев Sputnik таҳририяти учун республика етакчиси Шавкат Мирзиёевнинг ташқи сиёсат тактикаси ҳақида ўз фикрларини баён этди\nЎзбекистонда содир бўлаётган ўзгаришларнинг бошланғич нуқтаси сифасида мамлакат иқтисодий ривожланиш моделининг ўзгарганлигини олиш мумкин.\nЭксперт Ўзбекистондаги ислоҳотлар ҳақида: барчасини бир йилдаёқ бажариш мумкин\nРеспубликада чорак аср давомида мавжуд бўлган ёпиқ (изоляцион) ва импортни ўрнини босиш иқтисодиёти ўз вазифасини бажариб бўлди ва ривожланишнинг янги босқичи, биринчи навбатда, ташқи бозорларга чиқиш зарурати билан долзарб бўлиб қолди.\nДавлат бошқарувида амалга оширилаётган ислоҳотлар, Ўзбекистондаги иқтисодий ва ижтимоий ҳаётда юз бераётган либерализация ҳам шундан далолат беради. Табиийки, бундай қатъий ислоҳотлар Тошкентнинг ташқи сиёсатини ўзгартирмасдан қўймайди.\nГарчи унинг стратегик тамойиллари ўзининг аввалги қиёфасини сақлаб қолаётган бўлса ҳам: яъни йирик дунё марказларидан бир хил узоқликда бўлиш, ким бўлишидан қатъий назар икки томонлама муносабатларнинг устуворлиги, кўп томонлама интеграция форматларида иштирок этмаслик. Ўзбекистон ташқи сиёсати асосида ҳар доимгидек эгоистик миллий манфаат мавжуд — мамлакатга ҳар қандай зарар келтириши мумкин бўлган келишувлар рад этилади.\nТашқи сиёсатдаги "Мирзиёев тактикаси" "Каримов тактикаси"дан фақат сиёсийлашув даражаси пастлиги ҳамда асосий урғулар иқтисодий таъсирлар тарғиботига қаратилгани билан фарқ қилади.\nЎзбекистон президентининг минтақавий муносабатлар устуворлиги ҳақидаги илк баёнотлари кузатувчиларга жуда оптимистик хулосалар қилишга имкон берди, хусусан, минтақада 5 та собиқ иттифоқ давлатларининг қандайдир интеграцион иттифоқи яратилиши ҳақида тахминлар юзага келди.\nШунга қарамай, Остонада март ойида Тошкент ташаббуси билан амалга оширилаётган тадбир ўтказилади.\nМарказий Осиё давлатлари ва Қозоғистон раҳбарлари иштирокида бўлиб ўтадиган минтақавий саммит аллақачон катта шов-шувларга сабаб бўлди, негаки ташаббус турли интеграцион лойиҳаларнинг анъанавий тарафдори Қозоғистонга эмас, балки Ўзбекистонга тегишли эди.\n2017 йил ноябрда Ўзбекистон президенти Шавкат Мирзиёев минтақадаги муаммоларни олий даражада муҳокама қилиш ва самарали ҳал этиш имконини берувчи Марказий Осиё давлатлари раҳбарларининг маслаҳат кенгашини ташкил этиш таклифи билан чиққан эди.\nОстонада ушбу ғоя қўллаб қувватланди ва унга аниқ ташкилий шакл берилди.\nАммо, ўша вақтндаёқ Ўзбекистон президенти бунда гап янги халқаро ташкилот ёки қандайдир интеграцион тузилма ҳақида бормаётганига аниқлик киритиб ўтган эди.\nБу минтақадаги турли йўналиш ва турли ривожланиш даражаларига эга мамлакатлар тараққиётига реал назар бўлиб, уларнинг яқинлашуви ҳамиша объектив сабаблар туфайли чекланади.\nМисол учун, Тошкент, Остона, Ашхобод, Душанбе ёки Бишкек ўз мустақиллигини юқори даражадаги, кўплаб миллатлар ва халқлар учун умумий бўлган маъмурий тузилмаларга бериш истаги бўлмаган (ва бу масала ҳеч қачон муҳокама қилинмайди).\nИнтеграция ҳақида эса фақатгина айрим сиёсатчилар, экспертлар, муаллифлар томонидан фикр билдириш билан чекланади ва бу борада айниқса Ўзбекистонда жуда кам гапирилади.\nБарча собиқ иттифоқ мамлакатларининг интеграция ташаббуслари — улар эса ўндан ортиқ бўлган — ижобий натижани кўрсатмаган, Марказий Осиёнинг бирлиги, маданияти ва умумий тарихи ҳақидаги гап сўзлар — афсона бўлиб, замонавий ахборот олами бунга тўлиб-тошган.\nЎтган даврда минтақа давлатлари ягода давлат тузилмалари доирасида фақат куч орқали бирлашган, даврнинг тарихий ўлчовида эса — қисқа вақтга ва кўп ҳолларда — ташқи куч таъсирида: булар Чингизхон, Амир Темур, Россия империяси, СССР….\nШундай қилиб, мартда Қозоғистонда бўлиб ўтадиган саммит минтақада ҳамкорликни оптималлаштириш учун фойдали восита бўлиб хизмат қилиши мумкин ва бундан ҳам кўпроқ — икки томонлама ва уч томонлама шаклларда юзага келадиган узоқ муддатли муаммоларни ҳал қилиш имконини беради. Тошкент ва Остона ташаббусидан бундан ортиқни кутиш мақсадга мувофиқ эмас.\nТошкент — Остона\nҚозоғистон ва Ўзбекистон ўртасида иқтисодий ҳамкорлик фаоллашади, транспорт ва энергетика соҳаларида учлик Ўзбекистон-Қозоғистон-Туркманистон ҳамкорлик давом этади. Минтақада сув-энергетик соҳаси долзарблигича қолмоқда. Бир қатор Хитой лойиҳалари туфайли транспорт-транзит соҳаси ҳам ривожланади.\nТошкент ва Остона бўлиб ўтадиган музокаралар фақатгина келгуси саммит доирасида эмас, балки очиқ ойдин келажак учун алоҳида эътиборни талаб қилувчи яна бир муҳим аҳамиятга эга бўлган томон мавжуд: бу бутун минтақадаги вазиятга таъсир кўрсатиш борасида ўзаро ҳамкорлик қилишдир.\nНазарбоев ва Мирзиёев бир неча бор марта минтақадаги масъулият тўғрисида фикр билдиришган.\nОстонадаги саммитда маслаҳат кенгашини ташкил этиш — бу таъсирни бошқариш механизмаларини яратиш, бунинг ижроси учун миллий органлардан юқори турувчи тузилмалар ёки қандайдир альянсларни тузишни талаб қилмайди.\nТурли даражадаги ҳамкорлик\nСовет иттифоқдан кейинги даврдаги тажриба шуни кўрсатадики, Ўзбекистон иштирокисиз минтақавий ҳудуд макон тўлиқ бўлмаган, бўлиниб қолган ва самарасиз бўлган.\nБу қисман Туркманистонга ҳам қўлланилади. Оддий жўғрофий жойлашуви туфайли Марказий Осиё расмий доирасидан ташқарида ишлашга интилади.\nЎзбекистон нафақат сиёсий, балки иқтисодий томондан ҳам очила бошлади - Кузьмина\nЎзбекистоннинг кўп томонлама форматларда иштирок этмаслигига содиқ қолаётганлиги боис, минтақадаги ҳар қандай соҳадаги алоқалар нафақат турли даражадаги ҳамкорлик қилиш бўлиши мумкин ёки муайян аниқ лойиҳалар доирасида мавжуд бўлади.\nУшбу ҳамкорликнинг самарадорлиги на Қозоғистон ва Қирғизистоннинг Евроосиё иқтисодий иттифоқи ёки ОДКБда иштирок этишига, на Турманистоннинг махсус халқаро мақомига ҳалақит бериши керак эмас.\nҚисқа вақт ичида Ўзбекистон раҳбарияти ўз чегаралари атрофидаги деярлик барча давлатлар билан муносабатларнинг моҳиятини жиддий янгилашга муваффақ бўлди.\nГарчи, ҳар хил сифат ва турли даражаларга кўра, барча 5 та собиқ совет республикаларининг ўзаро муносабатларини бир иттифоқ стандартига бирлаштиришга қодир эмаслигини тасдиқлайди.\nЎзбекистон — АҚШ — Афғонистон\nЎзбекистоннинг янги раҳбарияти Москва ва Пекин (2017 йил баҳор) билан муносабатларда муваффақиятли бошланданидан сўнг Тошкентнинг навбатдаги вазифаси Вашингтон ва Европа давлатлари билан муносабатларда янгиланган шаклни тасдиқлаши долзарб бўлиб қолди.\nУшбу ишнинг босқичлари Шавкат Мирзиёевнинг 2017 йил сентябрь ойида БМТнинг 72-чи Бош ассамблеяси ва АҚШ пойтахтида ўтказилган Ўзбекистон-АҚШ бизнес форумида иштирок этиши бўлди.\nНега Европа Марказий Осиёдан кетмоқда\n2018 йил бошида ҳам АҚШ билан жадал алоқалар Ўзбекистон ташқи сиёсатининг асосий йўналишлари сифатида бўлди.\n17 январ куни Вашингтонда Ташқи ишлар вазири Абдулазиз Комилов АҚШ сиёсий масалалар бўйича давлат котиби ўринбосари Томас Шеннон билан учрашди.\n31 январ куни Комилов Тошкентда АҚШ Жанубий ва Марказий Осиё масалалари бўйича давлат котиби ёрдамчисининг биринчи ўринбосари Элис Уэллсни қабул қилди. Ушбу учрашувда Олий Мажлис сенат раисининг биринчи ўринбосари Содиқ Сафоев ва Афғонистон бўйича махсус вакил Исматилла Эргашев қатнашди.\nБундай фаолликларга ҳатто баъзи кузатувчиларга "АҚШ ва Ўзбекистон ўртасидаги яқинлашувнинг янги босчиқи" ҳақида фикр билдиришга имкон берди.\n21 январ куни Ўзбекистон ва Афғонистон 2018 йил март ойи якунида Тошкентда "Афғонистон — тинчликка йўл" мавзусида халқаро конференция ўтказиш бўйича қўшма ташаббус билан чиқишди.\n"Тошкент учрашуви 2018 йил феврал ойи якунига режалаштрилган "Қобул процесси" йиғилишини иккинчи йиғилиши мантиқий давоми бўлади, шунингдек, турли даражадаги умумий халқаро саъй-ҳаракатлар доирасида эришилган натижаларни мустаҳкамлашга хизмат қилди", — деб таъкидлади Абдулазиз Комилов Марказий Осиё ва Афғонистон бўйича ўтказилган БМТнинг Хавфсизлик кенгашида йиғилиши чоғида.\nКейинги Комиловнинг феврал ойидаги Теҳрон, Деҳли ва Исломободга ташрифлари ушбу соҳаларда Ўзбекистон ташқи сиёсатининг фаоллашуви бошланиши сифатида кўриш мумкин.\nШубҳасиз, учта пойтахда бўлиб ўтган учрашувларда икки томонлама муносабатларни ривожлантиришнинг умумий масалалари ҳам муҳокама қилинди.\nБироқ ташрифларининг энг асосий вазифаси Эрон, Ҳиндистон ва Покистонни Афғонистон масаласи бўйича Тошкентда бўлиб ўтадиган конференцияга жалб қилиниши бўлди.\nШавкат Мирзиёев Эрдўғонни Тошкентга Афғонистон бўйича анжуманга таклиф қилди\nБироқ Тошкентнинг Афғонистон йўналишдаги фаолияти алоҳида сиёсати сифатида қаралмайди. Январ ойининг иккинчи ярмида Нью-Йоркда С5+1 шаклида Марказий Осиё МДҲ давлатлари ва АҚШ дипломатик вакилларининг учрашувлари бўлиб ўтди.\n"Катта Марказий Осиё" эски лойиҳасининг асосий мақсади — C5 + 1 шаклининг қисқартирилган шакли бўлди, бу минтақанинг геосиёсий ва геоиқтисодий жиҳатдан Россия ва Хитойдан ажратиб олиш ва унинг АҚШ назорати остида Яқин Шарқ ва Жанубий Осиёдаги қўшни давлатлар билан яқинлаштириш ҳисобланади.\nБу эса, америкаликларнинг Марказий Евроосиё минтақасида барқарор ўрнашиб олишига имкон беради, Россия, Хитой ва Эрон ўртасида чегараларга жуда муҳим стратегик позицияни эгаллайди.\nЎзбекистон ушбу лойиҳада марказий ўрин эгаллаб турибди.\nОстона билан рақобатми?\nЎзбекистоннинг "Афғонистон — тинчликка йўл" мавзусида халқаро конференция ўтказиш ташаббус икки мақсадни кўзламоқда.\nУ мамлакатнинг минтақавий сиёсатда янги қатъий мақомини тасдиқлаши керак.\nМосква "Ислом давлати" Марказий Осиёга ҳужум қилмоқчи, дея огоҳлантирди\nШу вақтгача минтақа давлатларидан фақат Қозоғистон жиддий халқаро ўйинчи сифатида майдонда бўлган. Остонада Сурия, Украина, Тоғли Карабах муаммолари бўйича музокаралар ташкил қилган.\nАгарда Тошкент ташаббуси ривожланиб кетса, Остона бу форматдаги монополияси тугаганини тан олишга мажбур бўлади. Бироқ, бу Қозоғистон ва Ўзбекистон ўртасидаги икки томонлама муносабатларнинг ижобий хусусиятига ҳозирча таъсир кўрсатмайди.\nҲозирги кунда Ўзбекистон ташаббуси ва БМТ шафелигида Ашхободда Туркманистон томонидан афғон ҳукумати билан "Толибон" ўртасида музокараларни ўтказиш ташаббусининг янгича талқинидир.\nБу параллел жараёнлар бўлиши мумкин, аммо улар бир-бири билан боғлиқ эканлигини яққол кўрсатди, бу сўнги 2-3 ой ичида Тошкент ва Қобул, Қобул ва Ашхобод ўртасида икки томонлама алоқалар жадаллиги билан тасдиқланади.\nШунингдек, Тошкент ташаббуси Афғонистон мавзуси ва бошқа масалалар бўйича Қозоғистон-АҚШ музокараларига зид эмас.\nТошкент — Вашингтон\nМинтақавий сиёсатдаги АҚШнинг геосиёсий рақиблари — Россия, Эрон, Хитой, шунингдек ташқи сиёсат бўйича ноаниқ ҳолатда бўлган Покистон — янги ташаббус доирасида қандайдир муҳим аҳамиятга эга бўлган қарорларга таъсир кўрсатишга имкон берилиши эҳтимолдан йироқ.\nҚобулнинг ташқи сиёсий фаолияти Вашингтондан стратегик тарзда бошқарилишига ҳеч шубҳа йўқ.\nАҚШ давлат департаментининг йирик амалдори Ўзбекистонга келади\nҚобул Тошкент билан муносабатларнинг янги даражасига ўтиши бежиз эмас. Бу масалан, Қобул ҳукумати Афғонистон масаласига оид Россия ташаббусларига муносабатида кўриш мумкин.\nЎзбекистон ўзининг иқтисодий ва қисман сиёсий моделида ташқи бозорларга чиқиш йўлларини, шунингдек, ташқи инвестиция масаласини инобатга олиши зарур.\nМамлакатнинг халқаро майдонда обрўси ошиши инвестиция муҳитига ўз таъсирини кўрсатиши керак, Афғонистон бўйича вазиятга жалб қилинган давлатлар — Эрон, Покистон, Ҳиндистон — бозорлар ва товарларни трансчегаравий алоқалардаги иштирокчилар сифатида жуда муҳимдир.\nГарчи, албатта, ўз шахсий мақсадларга эриши борасида параллел равишда, Тошкент, тўғридан-тўғри ёки билвосита АҚШ минтақавий сиёсати вазифаларини ҳам бажармоқда.\nБуни Тошкент ва Вашингтон ўртасида яқинлашув янги босқичи сифатида квалификация қилиб бўлмайди.\nЎзбекистон ўзининг ташқи сиёсий доктринаси доирасида кўп томонлама, ўзининг миллий манфаатларига мос келадиган йўналишларда давом этмоқда.\nБу ҳозирги мақсадларга эришишнинг йўлидир, шунингдек, Хитой билан стратегик шерикчилик ва ўзаро манфаатли ҳамкорлик қилиш ва Россия билан иттифоқчилик муносабатларининг мувозанатидир.


Бир ҳафта ичида икки нафар эркак ИИБ идорасида бўлиб ўтган суҳбатдан сўнг кўп ўтмай вафот этди. Вазирлик ҳар икки ҳолатда ички ишлар ходимларининг айби йўқлигини айтмоқда. Бироқ ижтимоий тармоқ фаоллари бунга ишончсизлик билан қарашмоқда.\nСаволларни кўпайтирган баёнотлар\nФарғона вилоятининг Қува туманида 20 ёшли Аҳрор Анваров 31 март куни тиббий ниқоб тақмасдан кўчада юргани учун ўзи яшайдиган маҳалла таянч пунктида профилактика инспекторлари томонидан сўроқ қилинади.\nМулоқот силлиқ кечмаган, томонлар тортишиб қолган, натижада фуқаронинг курткаси йиртилган. Шундан сўнг йигит уч нафар ички ишлар ходими томонидан мажбуран машинага ўтқизилиб, маҳалла профилактика инспекторининг хизмат хонасига олиб кетилади.\nМарҳум Аҳрор Анваровнинг курткаси\nИжтимоий тармоқларда «Аҳрор Анваровнинг туман ИИБ биносидан ўлиги чиққани» ҳақида хабарлар тарқалди. Kun.uz суриштируви давомида қувалик йигитнинг ИИБ биносида қазо қилгани ўз тасдиғини топмади. Профилактик суҳбат туман ички ишлар идорасида эмас, балки маҳалла ҳуқуқ-тартибот масканида бўлиб ўтганини юқорида ҳам келтирдик.\nМарҳумнинг амакиваччаси Лутфиёр Халилов «участкавой» хонасида бўлиб ўтган суҳбатда ходимлар тушунтириш ишлари билан чекланишгани, ҳолат юзасидан баённома тузилмагани, томонлар келишиб ўз уйига тарқалганини айтмоқда.\nАҳрор Анваровнинг участка инспектори Ойбек Маҳмудов томонидан 31 март куни телефонга олинган фотосурати\nВоқеадан икки кун ўтиб, 2 апрел куни Аҳрор Анваров вафот этади. Қариндошининг сўзларига кўра, у цехидаги усталарга овқат олиб бориб бергач, у ердан пиёда қайтаётганда бирдан саломатлиги ёмонлашиб, йиқилиб тушган. Биринчи ёрдам кўрсатилаётган вақтда Аҳрорнинг жони узилган.\nҲолат юзасидан расмий баёнот берган ИИВ матбуот хизмати раҳбари Шоҳрух Ғиёсов марҳумга ИИБ биносида жароҳат етказилгани ҳақидаги хабарларни рад этди.\nБу баёнотда, бирламчи ташхисга кўра, Аҳрор Анваровнинг ўлимига ўткир юрак-ўпка етишмовчилиги, юрак ишемик касаллиги, икки томонлама буйраклар поликистози сабаб бўлгани айтилади. Айнан мана шу ташхис интернет фойдаланувчилари ўртасида кўплаб саволларни келтириб чиқармоқда.\nБиринчидан, ўткир юрак-ўпка етишмовчилиги, юракнинг ишемик касаллиги, икки томонлама буйраклар поликистози оғир касалликлар ҳисобланиб, уларнинг инсон танасида яширин кечиши, шу пайтгача ҳеч қандай аломатлар бермаслиги мумкин эмас.\nОила аъзолари, қариндошлари ва дўстларининг билдиришича, марҳум шу пайтгача бирор марта юрак ёки буйрак муаммосидан шикоят қилмаган. Жисмонан оғир ишлар билан бемалол шуғулланган, кези келганда цехида ишлаб чиқарилган бетон ғиштларни бир ўзи битта машинани тўлдириб юклай олган.\nХўш, бу ўринда жамоатчилик кимга ишониши керак: фактларгами ёки ИИВга?\nИккинчидан, ИИВ баёнотида Анвар Аҳроров йиқилиб тушганидан сўнг шифохонага олиб борилгани, бироқ кўрсатилган тиббий муолажаларга қарамасдан шу куни вафот этгани айтилади. Марҳумнинг айнан шифохонада вафот этгани вилоят ИИБ баёнотида ҳам таъкидланади. Kun.uz суриштируви давомида марҳум шифохонага етиб келгунигача жон бергани, қайдномага унинг жонсиз ҳолда олиб келингани қайд этилгани аниқланди.\nШифохона қайд этиш дафтарида бемор жонсиз ҳолатда келтирилгани ёзилган\nУчинчидан, расмий баёнотларда Аҳроровни карантин қоидаларини бузгани учун, шахсини аниқлаштириш мақсадида «участкавой» хонасига олиб келиш жараёнида унга куч ишлатилгани, бунинг оқибатида марҳумнинг курткаси йиртилгани ҳақида лом-мим дейилмайди.\nМаҳалла раисининг сўзларига кўра, мазкур ҳолатда ички ишлар ходимларнинг ўзлари ҳам ниқобсиз бўлишган. Вилоятда эпидемиологик вазият шунчалик хатарли бўлса, қонунга риоя қилишда энг аввало қонун посбонлари намуна бўлиши керак эмасми?\nЭътибор беринг, республика бўйича оммавий тадбирлар жиддий чекланмаяпти, ёпиқ иншоотларда, масалан, умумий овқатланиш шохобчаларида фуқароларнинг ниқобсиз бўлиши касалланиш хавфини кучайтирмас экан-да, бир йигитнинг кўчада ниқобсиз юргани фавқулодда жиддий хатар деб баҳоланиши кулгили эмасми?\nТўртинчидан, жамоат жойида карантин қоидаларини бузиб, ниқоб тақмаган ҳолда юргани фуқарога нисбатан куч ишлатишга сабаб бўла оладими? Анваровни худди мудҳиш жиноят содир этган жиноятчидек зўрлик ишлатиб, машинага солиб, профилактика инспекторининг хонасига келтириш нечоғли асосли? Бу вазиятда воқеа иштирокчилари бўлган ички ишлар ходимлари ваколатларидан четга чиқишмаганми?\n«Қалинпўстин» маҳалла фуқаролар профилактика инспекторининг хизмат хонаси\nҚолаверса, Анвар то ички ишлар идорасига олиб келингунга қадар машинада ходимлар унга руҳий босим ўтказгани, гарчи калтакланмаган бўлса-да, маҳаллада содир бўлган ўғирлик жиноятини унинг бўйнига қўйишга уринишгани ҳақида маълумотлар пайдо бўлдики, бу ҳақда Kun.uz суриштирувида ўқишингиз мумкин.\nХодимлар томонидан калтакланмаган бўлса-да, маҳалладошларининг кўз ўнгида уни зўрлик билан машинага босиб профилактика инспекторининг хонасига олиб келишгани, йўлда келаётиб ўтказилган руҳий босим ва турли психологик приёмлар шундоқ ҳам оиладаги вазият, акасининг 6 ойдан буён комада ётгани ва бошқа муаммолардан эзилиб юрган 20 ёшли ўсмирнинг руҳиятига қаттиқ таъсир қилгани эҳтимоли юқори.\nГарчи марҳумнинг ўлимида ички ишлар ходимларининг бевосита таъсири бўлмаса-да, улар бу ҳодисада билвосита жавобгар ҳисобланишади. Айни пайтда ушбу ҳолатни терговга қадар ўрганаётган прокуратура органи ҳодиса атрофидаги ҳар бир деталга эътибор қаратишига умид қилиб қоламиз.\nЮнусободда ИИБ идорасига кириб чиққан эркак нимадан ўлди?\nҚувадаги ҳолат ҳали совимай туриб, худди шунга ўхшаш воқеа Тошкент шаҳрининг Юнусобод туманида ҳам содир бўлди. Интернетда тарқалган хабарларда 41 ёшдаги эркак Юнусобод туманидаги ички ишлар идорасига кириб чиққанидан сўнг вафот этгани айтилади.\nТошкент шаҳар ИИББ чиндан ҳам 1 апрел куни соат 21:00ларда марҳум фуқаро икки нафар шериги билан биргаликда ички ишлар ходимлари томонидан Юнусобод тумани 3-сонли ИИБга келтирилганини тасдиқлаган. Бироқ расмий баёнотда ушбу фуқаролар 45 дақиқа давом этган сўровдан сўнг қўйиб юборилгани таъкидланади.\nШаҳар ИИББнинг билдиришича, 1 апрел куни ИИБ биносида сўроқ қилинган шахслардан бири – Александр Бочаровнинг мурдаси 2 апрел куни эрталаб соат 4:00-4:30ларда топилган. Суд-тиббиёт экспертизасидан сўнг марҳумнинг бир неча касалликлари, хусусан, юрак ишемик касаллиги, гематоген сил, полиорган етишмовчилиги, икки томонлама ўпка плеврити, бош мия ва ўпка шиши, гиёҳвандлик, алкоголдан заҳарланиш, сурункали гепатит бўлгани аниқланган. Бироқ экспертиза хулосасига кўра фуқаронинг ўлими ушбу касалликлар натижасида юзага келгани ёки эркак бошқа нарсадан ўлганига аниқлик киритилмаган.\nТошкент шаҳар ИИББ масъул ходими Ирина Сайфуддинова марҳум Александр Бочаров ижтимоий тармоқларда ёзилаётганидек туман ички ишлар бўлими идорасида ушлаб турилмагани, балки шериклари билан биргаликда сўров учун келтирилгани, «ушлаб туриш» ва «келтириш» бошқа-бошқа мақомга эгалигини таъкидлади.\nУнинг сўзларига кўра, сўроқ қилинган учала шахс орадан 30-45 дақиқача вақт ўтгач қўйиб юборилган. «Марҳум Александр Бончаровнинг туман ИИБ идорасидан чиқиб кетаётганини кўрган гувоҳлар бор», дейди ИИББ мулозими.\nЎтган йили Чироқчи ва Андижонда икки нафар фуқаро ИИБ биносида сўроқ қилиш асносида қийноққа солингани, олган жароҳатлари натижасида вафот этгани ортидан барча ички ишлар идоралари, одамларни тергов ва сўроқ қилиш ваколатига эга идораларга камералар ўрнатилиши, тергов ва сўров жараёни видео ҳамда овоз ёзиб олиш мосламалари ёрдамида ёзиб борилиши қанчалик муҳим экани кун тартибига чиққанди. Шундан сўнг куч ишлатар тизимларда бир қанча ўзгаришлар амалга оширилиши, хусусан, ҳар бир туман ички ишлар органларида аудио-видео ускуналари билан жиҳозланган алоҳида хоналар тайёрланиши маълум қилинган эди.\nАгар бу ишлар чиндан ҳам амалга оширилган бўлса, нима учун юқоридаги ҳар икки ҳолат бўйича ички ишлар ходимларининг қўли «тоза» экани рад этиб бўлмас далиллар билан исботлаб берилмаяпти?\nНима учун «участкавой» хонаси ва ИИБ идорасида сўроқ қилинган фуқароларга ходимлар томонидан ҳеч қандай куч ишлатилмагани, улар қийноққа солинмагани бўйича жамоатчиликка асосли видеодалиллар тақдим этилмаяпти?\nKun.uz мухбири билан суҳбатлашган ИИВ мулозими Юнусободдаги ҳолат бўйича видеоёзувлар прокуратурага тақдим этилгани, айни пайтда Юнусобод тумани прокуратураси терговга қадар текширув ўтказаётгани, видеодалиллар ушбу органнинг рухсати билангина жамоатчиликка тақдим этилиши мумкинлигини маълум қилди.\nФикримизча, ижтимоий тармоқларда турли салбий фикрлар уйғотаётган, жамоатчилик ўртасида резонансга сабаб бўлган ҳар икки воқеа юзасидан ИИВ нафақат прокуратура органлари, балки фуқаролар олдида ҳам ҳисоб бериши, ишга оид ҳар қандай далил зудлик билан оммага очиқланиши зарур.\nВазирлик ёки идора сайти ёки Telegram каналидаги тўла бўлмаган баёнотлар саволларни кўпайтириши, воқеа иштирокчиси бўлган ички ишлар ходимларига нисбатан шубҳа-гумонлар «болалаши», бунинг оқибатида давлат органи имижига, фуқароларнинг тизимга бўлган ишончига путур етиши мумкин. Йўқотилган ишончни қайта қозониш эса жуда ва жуда оғир бўлади.


Хатирчи туман ҳокими Ғ.Алиевнинг туман аҳолисига қайта МУРОЖААТИ » xatirchi.uz\nxatirchi.uz » Туман хакида » Хатирчи туман ҳокими Ғ.Алиевнинг туман аҳолисига қайта МУРОЖААТИ\nХатирчи туман ҳокими Ғ.Алиевнинг туман аҳолисига қайта МУРОЖААТИ\nҲаммага маълумки, Республикамиз миқёсида эпидемиологик вазият кескинлашиб коронавирус инфекциясига чалинган беморларнинг сони ошиб кетаётганлиги, улар орасидан ўлим ҳолатларини нисбатан кўпайганлигини инобатга олиб, Республика комиссиясининг 11 июлдаги қарори билан Ўзбекистонда 13 июлдан 1 августга қадар аҳоли ўртасида коронавирус инфекциясининг тарқалиш занжирини узиш мақсадида қўшимча карантин чекловлари жорий этилди. Мазкур қарорга мувофиқ мамлакатимиз аҳолисига ҳар шанба ва якшанба кунлари “ўзини-ўзи яккалаш” ҳаёт тарзига қатъий риоя этган ҳолда ўз уйларида қолиш тавсия этилди. Туманда 18-19 июль дам олиш кунлари автотранспорт воситалари қатнови ва аҳолининг ҳаракати тўлиқ тўхтатилди.\nУшбу карантин қоидаларига виждонан тўлиқ амал қилиб, нафақат дам олиш кунлари, балки ҳар кунлик ҳаракатни чеклаётган тумандошларимизга ўз миннатдорчилигимни билдирмоқчиман. Бу чекловлар орқали туманимизда эпидемиологик вазиятни янада барқарорлаштиришга ўз ҳиссамизни қўшсак ва жиловлай олсак, барчамиз учун, қолаверса яқинларимиз учун хавфсизлигимизни таъминлай олган бўламиз, деб биламан.\nҚолаверса, бугунги мураккаб вазиятда «Ўз соғлиғингни, ўз болангни, ўз оилангни ўзинг асра!» деган шиорга амал қилиб яшашимиз, зарурат бўлмаса, умуман кўчага чиқмасликка ҳаракат қилишимиз лозим.\nСизлардан илтимосим шуки, “ўзини-ўзи яккалаш” ҳаёт тарзига қатъий риоя этган ҳолда ўз уйингизда қолишингиз, бу орқали ўзингизни ва оила аъзоларингизни ушбу хавфдан асрашингизни сўрайман.\nБу орқали коронавирусни енгиш, пандемиядан камроқ талофот билан чиқиш мумкин ва бу ҳар кимнинг ўзига боғлиқ. Барчамиз белгиланган санитария-гигиена қоидаларига амал қилсак, айтилаётган тавсияларни бажарсак, хавфдан холи бўламиз. Айниқса, ёши улуғ кишилар, бошқа хасталиклар билан оғриган беморларни асрашимиз, уларнинг саломатлигига ҳар қачонгидан ҳам эътиборли бўлишимиз лозим.\nТўғри, коронавирус хавфли инфекция, ҳозирча бунга қарши вакцина топилмади. Аммо жонкуяр шифокорларимиз томонидан айтилаётган тавсияларга амал қилинса, санитария қоидаларига риоя этилса, касаллик юқишидан ҳимояланиш, хасталикни даволаш мумкин.\nТуманимизда эҳтиёжманд оилаларга моддий ёрдам кўрсатиш, уларни мураккаб вазиятларда қўллаб-қувватлаш мақсадида ҳомийлик, хайрияларни мувофиқлаштириш ва волонтёрлик марказининг “Колл–центр” маркази ўз фаолиятини йўлга қўйган.\nБундан ташқари, туманда аҳолига “ТИББИЙ МАСЛАҲАТ БЕРИШ” маркази ҳам ўз фаолиятини бошлади. Туманимиз аҳолисини ижтимоий ва тиббий ҳимоя қилишни кучайтириш, уларга тиббий профилактик ёрдам кўрсатиш, “COVID-19” коронавирус касаллиги белгилари пайдо бўлганда зарур маслаҳат ҳамда ахборот беришга қаратилган “Маслаҳат маркази”нинг 79. 544 99 99, 544 99 98 “ИШОНЧ ТЕЛЕФОНЛАРИ” рақамлари туну - кун узлуксиз равишда фаолият кўрсатмоқда.\nҚайта мурожаатим сўнгида Сизлардан шуни яна бир бор илтимос қиламанки, ҳар бир фуқаро берилган тавсия ва кўрсатмаларга амал қилиши, аввало, ўзининг, оиласининг, яқинларининг ва бошқа инсонларнинг ҳаётига хавф туғдирмаслиги лозим. Бу учун ҳар биримиз ўзимизда жавобгарлик ҳиссини, шахсий масъулиятни уйғотишимиз ва тумандошларимиз, пиру бадавлат отахонлар ва муҳтарама онахонларимиз, ака-укалар ва опа-сингилларимиз, жондан азиз ўғил-қизларимизни асраб-авайлашга масъул эканлигимизни яна бир бор унутмаслигимиз лозим.\nАйни пайтда ушбу жиддий вазиятда ҳеч бир фуқаронинг бепарво бўлишга, ғафлатда қолишга ҳаққи йўқ, деб уйлайман.\nСиновли ушбу кунларда Сизларга мустаҳкам ирода, куч - қувват ва соғлик - саломатлик тилайман.\nМуаллиф:admin, Кушилган сана: 21.07.2020, Кўрилган: 61 Чоп этиш


ЎзХДП фракцияси: қонун муаммо яратиши эмас, аксинча, уларни ҳал қилиши керак | Ўзбекистон Халқ демократик партияси\nЎзХДП фракцияси: қонун муаммо яратиши эмас, аксинча, уларни ҳал қилиши керак\n2021-03-16 16:03:04 1734\nЎзбекистон Республикаси Президенти Ш.М.Мирзиёев бошчилигида 2020 йил 15 октябрь куни кенгайтирилган тарзда ўтказилган видеоселектор йиғилиши баёнининг 3-банди ижросини таъминлаш мақсадида Ер кодексининг янги таҳрири қайта ишлаб чиқилди. Мазкур қонун лойиҳаси Олий Мажлис Қонунчилик палатасига киритилишидан аввал депутатлардан дастлабки фикр-мулоҳаза ва таклифларни олиш учун ЎзХДП фракцияси йиғилишида муҳокама этилди.\nЯнги таҳрирдаги Ер кодекси лойиҳасига 63 моддада янги меъёрлар киритилиши кўзда тутилмоқда. Жумладан, ер участкаларига бўлган мулкчилик, юридик ва жисмоний шахсларнинг ер участкаларига бўлган ҳуқуқлари, ер участкаларини бериш (сотиш) тартиби бўйича 14 та моддада, ер участкаларини давлат ва жамоат эҳтиёжлари учун олиб қўйиш ҳамда ер участкаларига бўлган ҳуқуқларни чеклаш, юридик ва жисмоний шахсларнинг ер участкаларига бўлган ҳуқуқларини бекор қилиш бўйича ҳам 14 та моддада янги меъёрлар қўшилмоқда.\nЎзХДП фракцияси аъзолари мамлакатда инвестициявий фаоллик ортаётган, фуқароларнинг иқтисодий фаолият доираси кенгаяётган ҳозирги даврда Ер кодексини янгилаш муҳим аҳамият касб этишини таъкидлашди. Шу билан бирга, халқ ва давлатнинг асосий фаровонлик манбаси бўлган ер ресурсларини тасарруф этишда қонун ва халқ манфаатлари устуворлигини таъминлаш зарурлиги қайд этилди.\nДепутатлар кодекс лойиҳасини кўриб чиқишда ер участкаларини фойдаланишга бериш ва олиб қўйиш билан жараёнларнинг шаффофлигини ошириш, ижтимоий адолат тамойилларига риоя этиш масаласига алоҳида эътибор қаратишди.\nКодекс лойиҳасида Қорақалпоғистон Республикаси Вазирлар Кенгаши, вилоятлар ва Тошкент шаҳри ҳокимларининг ер муносабатларини тартибга солиш соҳасидаги ваколатлари асосан ер участкаларини фойдаланишга ёки ижарага бериш ёхуд сотишдан иборат тарзда белгиланмоқда.\nХалқ депутатлари Кенгашларининг ер муносабатларини тартибга солиш соҳасидаги ваколатлари эса асосан ер участкаларини олиб қўйиш жараёнлари билан боғлиқ бўлмоқда.\nЎзХДП фракцияси аъзолари бу борадаги меъёрларни яна бир бор таҳлилдан ўтказиш кераклиги, кейинчалик амалиётда мунозарали вазиятлар юзага келиши мумкинлигини ҳам ҳисобга олиш зарурлиги ҳақида таклиф билдиришди.\nДепутат Мақсуда Ворисова масъулларга ер участкалари билан боғлиқ муносабатлардаги чигал вазиятлардан мисоллар келтириб, кодекснинг янги таҳририда уларни эътибордан четда қолдирмаслик керак, деган қатъий фикрни билдирди.\nМисол учун, давлат тиббиёт ташкилоти ҳудудидаги ер майдонларида турли хил хизмат кўрсатиш объектлари қурилиши ҳолатлари кузатиляпти. Айрим ҳокимлар давлат ташкилоти тасарруфидаги ерни тадбиркорга бериб юборяпти, ҳатто баъзи ҳолларда қарор ҳам чиқариляпти. Бундай ҳолатлар эртага муаммоларни кўпайтириши турган гап, дея таъкидлаган депутат.\nМуҳокама жараёнида депутатлар яна бошқа таклиф-мулоҳазаларни ҳам билдиришди. Масъул ишчи гуруҳ улар чуқур ўрганилиши, натижалар ҳақида ахборот берилишини маълум қилди.\nЎзХДП фракцияси йиғилишида яна бир қатор қонун лойиҳалари муҳокама этилиб, электорат манфаатларига қаратилган қарорлар қабул қилинди.


Ўзбекистон имкониятлар мамлакати, юртимизда интилиб ҳаракат қилган инсонга, айниқса, ёшларга ўз салоҳиятларини намоён этишлари учун кенг имкониятлар яратиб берилмоқда.\nАндижон давлат университетининг бошланғич таълим йўналиши 2-босқичида таҳсил олаётган Гулираъно Ашурбекова ана шундай имкониятлардан фойдаланиб, эзгу ишга қўл урди: ўзи яшаётган уйда болалар боғчаси ташкил этди. Юртимизда кичкинтойларни соғлом ва билимли қилиб вояга етказишга алоҳида эътибор қаратилаётганлигини ҳис қилган Гулираъно оила аъзоларининг молиявий кўмаги билан уй боғчаси ташкил этиб, уни бугунги кун талабларига мос равишда жиҳозлади. Ҳозирда Етмишмерган маҳалласидаги 30 нафарга яқин бола Гулираънонинг боғчасида тарбияланмоқда. Улар билан рус ва инглиз тилларида ҳам машғулотлар олиб борилади. Сўзлашга қийналадиган болалар билан логопед мутахассис алоҳида сабоқлар олиб боради.\nАйни пайтда маҳалладан икки нафар аёл ҳамда оила аъзолари ёрдамида фаолият юритаётган Гулираъно келгусида ўз фаолиятини кенгайтириб, маҳалладаги тенгдошлари, уйда ўтирган аёлларни иш билан таъминлаш ниятида. Ёшлик ғайрати ва шижоатидан куч олиб, юртимизда ёшларга берилаётган имкониятлардан илҳомланган Гулираъно Ашурбекова ватанига муносиб бўлишга ҳаракат қилаётган ёшлар сафида бўлишга интилмоқда.


Главная "ISTE'MOLCHI" Босма нашрлар нега шундай аҳволга тушди?\n26.12.2018 | |\nБу саволларга жавоб топиш учун, аввало, бироз яқин тарихимизга мурожаат қилишимизга тўғри келади. Ҳеч кимга сир эмас, ўтган асрнинг 80-йиллари охири ҳамда 90-йиллари бошида газета ва журналларимиз тиражи жуда юқори эди. Айрим газеталар 700-800 минг, айримлари эса\n1 миллион нусхада чоп этиларди. Одамлар газета дўконларида навбатда туриб, кундалик нашрларни сотиб олгани ҳеч кимга сир эмас. Зеро, уларда истаганча ўқишли материаллар топиларди. Кейин эса матбуот устидан назорат ўрнатилди. Бошқача айтганда, матбуотни ҳукумат ўз измига солди. Тўғри, цензура йўқ эди. Аммо юқоридан тайинланган бош муҳаррирлар аввалги цензорларни ҳам йўлда қолдириб кетишди. Газета ва журналларда танқид, таҳлилий мақолалар бутунлай йўқолди. Кейин мақтовларга, баъзида қилинмаган ишни қилинди, деб ёзишга ўтдик. Ҳаётни ўз кўзи билан кўриб турган халқ эса бизнинг ёзганларимизга ишонмай қўйди. Ва табиийки, газета ва журналлардан кўнгли қолди. Бугун эса танқид йўқ, таҳлил йўқ, деб айюҳаннос соляпмиз, айбдорларни изляпмиз. Газета ва журналларимиз ўқишли эмас, деб нолияпмиз. Ўша пайтда нашрларни назорат қилганлар, бир чўқишда ҳар қандай цензорни йўлда қолдирадиган бош муҳаррирлар бугун газеталаримизга мажбурий обуна ташкил қилмасак, аҳволимизга маймунлар йиғлайди, деб жар солишяпти.\nАввало, шуни айтиш лозимки, матбуотни жонли қилиш учун мамлакатимизда журналистларнинг малакаси, тажрибаси ва салоҳияти етарли. Тўғри, орамизда бугунги ислоҳотларга бефарқ ёки ислоҳотлар аҳамиятини унчалик тушуниб етмаётган ижодкорлар бўлиши мумкин. Оддий қилиб айтганда, журналистнинг, тўғрироғи, бош муҳаррирнинг ичидаги цензура уни жиловлаб туриш ҳолатлари ҳам бор гап. Буни тан олишимиз керак.\nАслида бугун матбуотни бутунлай ислоҳ қилиш даври келди. Журналистлар, оммавий ахборот воситалари ходимлари буни англаб етиши шарт. Замон, давр талаби, қолаверса, юртимизда рўй бераётган бугунги ижобий ўзгаришлар талаби ҳам шундай. Давлатимиз раҳбари мамлакатимиз Конституциясининг 26 йиллигига бағишлаб ўтказилган тантанали маросимда ҳам матбуотга ҳақли равишда эътироз билдириб: “Мен оммавий ахборот воситалари фаолиятини мунтазам кузатиб бораман. Лекин, афсуски, ислоҳотлар моҳияти, қабул қилинаётган қонун ва қарорлар ижроси билан боғлиқ муаммолар, аҳоли мурожаатлари юзасидан газета, теле ва радиоканалларда танқидий мақола, кўрсатув ва эшиттиришлар жуда кам”, деганида юз фоиз ҳақ эди.\nМамлакатимизда шўро даврида ҳам, мустақиллик даврида ҳам обуна мавсуми уюшқоқлик билан ўтказиб келиниши оддий ҳолга айланган. Бирданига бундай усулдан воз кечилса, унинг салбий оқибатлари қандай бўлади? Халқимизнинг саводхонлигига, маънавий онгига салбий таъсир қилмайдими, давлат сиёсатини оммага етказишда бўшлиқ пайдо бўлмайдими? Шуни ҳам тан олиш керакки, ахборот технологиялари шиддат билан ривожланаётган бугунги кунда Интернет тармоғи барча соҳани қамраб олган. Шу боис, зиёлиларнинг аксарият қисми, ёш авлод “ўргамчак тўри” туфайли матбуотдан узоқлашгани ҳам ҳақиқат.\nШундай экан, жиддий ислоҳотлар рўй бераётган, халқимизнинг тафаккури ва онги ўзгараётган бир пайтда матбуотни ўз ҳолига ташлаб қўйиш, ҳукумат, вазирликлар, идоралар, жойлардаги ҳокимларнинг обунага аралашмаслиги қанчалик тўғри? Юқорида таъкидлаганимиздек, ахир газета ва журналлар ҳукуматга тобе бўлгани, фақат мақтов ёзгани учун халқдан, обуначиларидан, ўқувчиларидан ажралиб қолгани бор гап-ку. Демак, ҳокимликлар ўз нашрларини, вазирлик ва идоралар эса ўз тизимидаги газета ва журналларни қўллаб-қувватласа, айни муддао бўларди.\n“Ўзбекистон қишлоқ хўжалиги” журнали салкам юз йилдан буён чоп этиб келинади. Муассис сифатида илгари Қишлоқ ва сув хўжалиги вазирлиги нашрни ўз тизимидаги мутахассис ва олимларга тарғиб қилиб, обунани уюштиришда ёрдам берарди. Агросаноат мужмуи ходимлари журналга обуна бўлиб, соҳадаги янгиликлар, тажрибалар, тизимда амалга оширилаётган ислоҳотлар мазмун-моҳиятидан хабардор бўлса, бунинг нимаси ёмон? Халқ таълими вазирлигининг “Маърифат”, Ўзбекистон касаба уюшмалари федерацияси кенгашининг “Ишонч”, Ички ишлар вазирлигининг “Постда” газеталари ва бошқа бир қанча нашрлар ҳақида ҳам шу гапни айтиш мумкин.\nМавриди келганда яна бир гапни айтмоқчимиз. Обуна мавсуми оқсаётганлигини, газета ва журналлар таҳририятлари жамоаси мутасаддилардан нажот кутиб, қаерга бош уришини билмай турган пайтда Ўзбекистон Журналистлари ижодий уюшмасининг позициясини тушунмадик. Аслида уюшма журналистларнинг барча муаммоларини ҳал этиш, уларни қўллаб-қувватлаш учун ташкил этилган эмасми? Акс ҳолда уюшманинг нима кераги бор? Қийин бир пайтда ушбу ташкилотнинг кузатувчи бўлиб туришини матбуот ходимлари тушунмаяпти.\nБир сўз билан айтганда, бугун матбуот ёрдамга муҳтож. Ҳукумат, вазирликлар, идоралар ва ҳокимликлар газета-журналларни қўллаб-қувватлаши, ёрдам бериши лозим. Акс ҳолда халқимиз онгида маънавий бўшлиқ пайдо бўлади, саводхонлик пасаяди.


TIB.UZ / Соғлиқни сақлаш вазирлиги йил охирига қадар 30 та гемодиализ аппаратини сотиб олади - TIB.UZ\nСоғлиқни сақлаш вазирлиги йил охирига қадар 30 та гемодиализ аппаратини сотиб олади\nTIB.UZ Янгиликлар Соғлиқни сақлаш вазирлиги йил охирига қадар 30 та гемодиализ аппаратини сотиб олади\nUzbekistan Today нашрининг хабар беришича, Ўзбекистон Республикаси Соғлиқни сақлаш вазирлиги жорий йилнинг охирига қадар 30 та гемодиализ аппаратини сотиб олади.\nСурункали ўткир буйрак касаллиги билан оғриган беморлар учун гемодиализ муолажасини ҳафтасига 2 -3 марта ўтказиш зарур. Мазкур муолажа туфайли ўткир буйрак касаллиги билан оғриган инсонларнинг умри узаймоқда.\nАйни пайтда мамлакатимизда техника, даволаниш усуллари такомиллашиб бормоқда. Ўзбекистон Республикаси Соғлиқни сақлаш вазирлиги даволаш тадбирлари билан таъминлаш учун ушбу хизматни ривожлантириш бўйича чора-тадбирлар мажмуасини амалга оширмоқда. Бугунги кунда гемодиализ аппарати Республика шошилинч тиббий ёрдам кўрсатиш илмий марказининг барча вилоятдаги филиалларида мавжуд.


Тошкентга Россиядан замонавий метро вагонлари олиб келинди - EFFECT.UZ\n. 15:48 | 13.10.2021\nБугун, 13 октябрь куни “Трансмашхолдинг” АЖ таркибига кирувчи “Метровагонмаш” АЖ 20 та замонавий метро вагонларини ишлаб чиқариб Тошкентга жўнатди ва шу билан Тошкент метрополитени олдидаги контракт мажбуриятларнинг бажарилишини якунлади. Бу ҳақда “Ўзбекистон темир йўллари” матбуот хизмати хабар бермоқда.\nМаълум бўлишича, юборилган вагонлардан Тошкентда тўртта вагонли 5 метро поезди шакллантирилади.\nУшбу модификациядаги ҳаракатланувчи таркиблари етказилиши билан Тошкент метрополитенида замонавий поездлар сони жами 60 вагонни, яъни 15 та тўрт вагонли поездларни ташкил этади.\nЭслатиб ўтамиз, 2019 йилда метрополитеннинг 20 вагонидан иборат биринчи партияси Тошкентга етиб келган.\n2021 йил август ойида эса “Метровагонмаш” АЖ Ўзбекистонга яна 20 та метро вагонини жўнатди.\nЯнги метро вагонларининг барчаси Тошкент метросининг ўзига хос хусусиятларини ҳисобга олган ҳолда ишлаб чиқарилган.\nУмуман олганда, Тошкент метрополитени ва Метровагонмаш пойтахтда метро ташкил этилганидан буён, яъни 1977 йилдан ҳамкорлик қилиб келмоқда.\nЭслатиб ўтамиз, “Метровагонмаш” АЖ ва “Тошкент метрополитени” АЖ 40 метро вагонларини ишлаб чиқариш бўйича шартнома шу йилнинг апрель ойида имзоланган.\nМолиялаштириш манбалари Россиянинг Ривожланиш ва ташқи иқтисодий алоқалар давлат банки ва Россия экспорт-импорт банки кредитлари ҳисобланади.\nҲар хил модификациядаги 81-765/766/767 серияли метро поездлари бугунги кунда Москва, Қозон, Боку ва Тошкентда фаол ишлаб келмоқда.\nҲаракатланувчи таркиб бўйлаб йўловчиларнинг тўсиқсиз ҳаракатланиши учун ўтиш жойи бўлган вагонлараро ўтиш жойлари билан жиҳозланган.\nКенглиги 1,4 метр бўлган эшиклар очиқ ва ёпиқ ҳолатларни кўрсатувчи ташқи ёруғлик сигнализацияси билан жиҳозланган. Бош вагонларда ногиронлар аравачалари учун жойлар мавжуд.\nҲар бир вагонда сенсорли мониторлар ўрнатилган бўлиб, уларда керакли станцияларни қидириш, керакли йўналишдаги саёҳатни режалаштириш ва вақтини ҳисоблаш имкониятига эга.\nВагон ва машинист кабиналари видеокузатув тизими, кондиционер ва ҳавони зарарсизлантириш тизимлари билан жиҳозланган.\nТошкент метрополитенининг ўзига хос хусусиятларини инобатга олган ҳолда машинист кабинасининг олд ойнаси бошқариладиган қуёшдан ҳимояловчи тизим билан жиҳозланган.\nМазкур метро вагонларининг хизмат қилиш муддати 30 йил. Метро поездининг конструкцион тезлиги соатига 90 км.\nTeglar:Метровагонмаш, Трансмашхолдинг, Ўзбекистон


11 октябрь, 2019, 20:58\nКлуб спорт директори бир қатор режа ва мақсадларини ошкор қилди.\nФутболимизда кўзга кўринган шахслардан бири Жаъфар Ирисметов яна «Пахтакор»да ўз ишини олиб бормоқда. Хабарингиз бўлса, у «Азиз Турғунбоев иши» бўйича олти ойга футболдан дисквалификация қилинганди. Ўша муддат тугагач, Жаъфар Турсумбоевич яна футболга қайтди ва «Пахтакор»да олдингидек спорт директори лавозимида ишламоқда.\n«Пахтакор»нинг чемпионлиги ҳақида\n«Пахтакор»нинг жорий мавсумдаги иштироки ҳақида алоҳида гапириш мумкин. Чунки клуб ҳар томонлама рақибларини доғда қолдириб келмоқда. Шу сабабли улар ҳақли равишда чемпионликни қўлга киритишди. Хўш, «Пахтакор» жорий мавсумда ўта кучайиб кетдими ёки рақиблар кучсизланганми? Бу албатта, ўзига яраша қизиқ савол. «Пахтакор» клуби спорт директори Жаъфар Ирисметов эса аввало ушбу масалага муносабатини билдирди.\n- «Пахтакор» чиндан ҳам бу йил бошқаларга қараганда кучли ўйин кўрсатяпти. Масалан, ўтган йили ҳам жамоамиз чемпион бўлишга муносиб эди. Ўшанда ҳам мавсумни яхши бошлаганди. Биринчи даврадан кейин 11 очкога ҳаммадан илгарилаб кетганди. Лекин олтин очколар сабабли қийналиб қолгандик. Бу йил эса «Пахтакор» ҳар тарафлама барчадан кучли эканлигини исботлаяпти. Аммо бу билан чемпионатимизнинг савиясини кучсиз деб айта олмайман. Айтишим мумкинки, бошқалар ҳам бир текисда ўйнашяпти. Шунчаки, «Пахтакор» бошқалардан кучли.\nИрисметов дисквалификация муддати тугаганидан сўнг яна клубга қайтди ва спорт директори лавозимида ишини давом эттиряпти. Бунгача эса унинг «Пахтакор»га қайтиши ёки қайтмаслиги борасида ҳам қизиқаётганлар кўп эди. Аммо кўриб турганингиздек, Жаъфар Ирисметов яна «Пахтакор»да!\n- Ҳа, дисквалификация муддатим тугаганидан кейин яна «Пахтакор»га ишга қайтдим, - дейди, Жаъфар Турсумбоевич. – Яна клубнинг спорт директори лавозимидаман. Айни пайтда қизғин иш жараёнидамиз. Мана, ҳозирда Дубайда иш билан бўлиб турибмиз. Янги мавсум учун кўриладиган тайёргарлик жараёнларини жамоамиз қайси майдонларда ўтказиши, қайси меҳмонхоналарда истиқомат қилиши борасида кўриб юрибмиз. Умуман олганда, ўз ишим билан шуғулланяпман. Академия ва ўринбосарлар таркибимизни кучайтириш ҳаракатидамиз. Қолаверса, селекция ишлари билан ҳам бандман. Ҳозирда эса икки-уч нафар футболчилар билан шартномалар туздик. Уларни келаси йили жамоамиз сафида кўрасизлар. Яна 5-6 нафар ўйинчилар билан ҳам музокаралар олиб боряпмиз.\n«Пахтакор»нинг янги мавсум учун ҳозирданоқ астойдил киришганлиги кўриниб турибди. Демак, селекцияда ҳам яна айрим ўзгаришлар кузатилишининг эҳтимоли катта. Спорт директори эса шу ҳақида ҳам тўхталиб ўтди.\n- Сайтларни кузатиб борган бўлсанглар, ўзимизнинг бир қатор етакчи ўйинчилар билан шартномаларни узайтирганимиз ҳақида хабарлар бердик. Масалан, Фарруҳ Сайфиев, Элдор Суюнов, Шерзод Аъзамов… Игорь Сергеев билан бир йилга битимни узайтирдик. Одил Ҳамробеков эса яна икки йил давомида биз билан бирга бўлади. Асосий мақсадимиз жамоамизни ёшартириш ва ўртача ёшини 24-25 даражага келтириб, терма жамоа ўзагини ташкил қилмоқчимиз. Ҳозирги кунда кўп эътиборимизни ўзимизнинг маҳаллий футболчиларимизга қаратяпмиз. Тўғри, легионерлар ҳам бўлиши керак. Аммо биринчи навбатда маҳаллий иқтидорларни жалб қилмоқчимиз.\nШуни алоҳида айтиш керакки, Ирисметов клубга қайтганидан кейин «Пахтакор»нинг ташкилий масалалари ва яна бошқа ишларида ижобийлик кўзга ташланиб турибди. Дисквалификация туфайли футболдан четда юрган чоғида ҳам бўлиб ўтган ишларни таҳлил қилиб, хулосалар чиқарган бўлса ажаб эмас.\n- Тўғрисини айтсам, дисквалификация пайти менга жуда қийин ўтди. Чунки шунча қилинган меҳнатдан кейин четга чиқиб қолгандек бўлдим. Аммо шунга қарамасдан, бўш ўтирганим йўқ. Кўплаб ўйинларни кузатдим, таҳлил қилдим. Керакли футболчиларни ҳам кузатиб юрдим. Ишга қайтишим биланоқ ўша кўз остимга олиб қўйган ўйинчилар билан музокараларни бошладим. Юқорида айтганимдек, айримлари билан келишувга ҳам эришдик. Ҳозирги кунда ҳам иш тўхтагани йўқ. Келаси йили нафақат Ўзбекистон чемпионатида, балки Осиё Чемпионлар лигасида ҳам яхши қатнашиш вазифаси раҳбарият томонидан олдимизга қўйилган. Шунинг учун «Пахтакор»нинг таркибини янада кучайтиришга ҳаракат қиламиз, - дейди мутахассис.\nКлубни кимлар тарк этади?\nТаркиб янада кучайтирилиши бу табиийки, ўзгаришлар бўлишидан дарак бермоқда ва «Пахтакор»ни тарк этадиган ўйинчилар ҳам борлиги билиниб турибди. Бу масала бўйича Жаъфар Ирисметов шундай деди:\n- Жамоамиздан кетадиган футболчилар ҳам бор, йўқ эмас. Аммо ҳозирдан бу ҳақида айтишимиз яхши эмас. Эртага нима бўлишини Худо билади. Ҳозирдан кимнидир кетади ёки қолади деб айтишимиз ўша футболчига нисбатан ҳурматсизлик бўлади. Лекин тахминларимиз бор ва 3-4 та ўйинчи билан хайрлашмоқчи бўлиб турибмиз. Аслида бу ҳар йили бўладиган жараён ва буни футболчилар ҳам тўғри тушунишлари керак. Бунгача бир қанча ўйинчиларни бошқа клубларга бердик. Масалан, Акбар Исматуллаев, Александр Лобанов, Станислав Андреев кабилар «Металлург»га бориб яхши ўйин кўрсатишяпти. Барибир «Пахтакор»дан кетган йигитлар ҳам яхши савиядаги ўйинчилар ва улар бошқа клубларни бемалол кучайтира оладилар. Биз ҳам клубда 30-40 та футболчини бир вақтнинг ўзида ушлаб тура олмаймиз. 24 та ўйинчини рўйхатга кирита оламиз. Бошқаларни бекордан ушлаб туриб, уларни ўйин амалиётисиз ҳам қолдиришимиз нотўғри бўлади. Қолаверса, иқтидорли ёшларни ҳам ижарага берганмиз. Масалан, Асад Собиржонов «Бухоро»да «очилиб» кетди. Достон Ибрагимов ҳам ўзини кўрсатиб келяпти. Ўйлашимча, «Пахтакор» шу томонлама ҳам тўғри йўл танлаган. Олимпия терма жамоамизга керакли бўлган футболчиларни ушлаб турмасдан уларга ўйин амалиётини тақдим этяпмиз. «Пахтакор»да эса доим олий мақсадлар қўйилгани учун ёшларни захирада ушлаб ўтирмасдан бошқа жамоаларга бориб ёрдам бергани яхши. Мисол учун иккинчи даврада Эркинов билан Аҳмадовни «Қўқон-1912»га бердик ва у ерда ўзларини кўрсатишяпти.\nЛегионерларнинг кейинги тақдири\nШунингдек, клубда легионерлар масаласи ҳам алоҳида мавзу бўлиб келган. Бунгача ҳимоячи Марко Симичнинг мавсум тугаганидан кейин клубдан кетиши ҳақидаги хабарлар ҳам пайдо бўлганди. Қолаверса, клуб кейинги мавсум учун ҳам янги легионерлар билан музокаралар олиб боряптими? Ушбу саволлар юзасидан спорт директорининг жавоби қуйидагича бўлди:\n- Драган Черан билан ҳам шартномани икки йилга узайтирдик. Легионерлардан ҳозирча фақат у билан келишувга эришдик. Лекин Симич борасида бирор нима дейишим қийин. Буни мураббийлар штаби билан ҳал қиламиз ва агар рухсат беришса, у билан ҳам музокараларни олиб борамиз. Бундан ташқари, яна бошқа хорижлик футболчиларнинг номзодларини ҳам кўриб чиқяпмиз. Агар «Пахтакор»га ҳар томонлама мос тушадиган легионерни аниқласак, буни кўриб чиқамиз.\n«Пахтакор» осиёлик легионерларни кузатмоқдами?\nМаълумотларга қараганда, «Пахтакор» клубида осиёлик легионерлар ҳам пайдо бўлиши мумкин ва ҳозирда кузатув ишлари олиб борилмоқда. Гап шундаки, Жаъфар Ирисметов ЖЧ-2022 иккинчи саралаш баҳслари доирасидаги Ироқ ҳамда Гонконг терма жамоалари ўртасидаги ўйинни стадионда кузатиб борган. Демак, бу бежиз бўлмаса керак ва мезбонларнинг қайсидир ўйинчилари синчковлик билан ўрганилаётган бўлиши ҳам мумкин. Бу хусусида спорт директори қуйидагича жавоб берди:\n- Ҳа, Ироққа бориб келдик. Лекин ҳозирча айнан кимни кузатаётганимизни айта олмайман. Аммо бир-иккита футболчилари бизни қизиқтиряпти. Ҳаммасини вақт кўрсатади. Ҳозирча эса фақат кўришга бордик. Яна уларни кузатиш керак. Агар бизнинг услубимизга ҳар томонлама мос келса, қўлга киритишга ҳаракат қиламиз.\nШота Арвеладзега чиндан ҳам терма жамоа бош мураббийлиги таклиф қилинганмиди?\nЯқинда Ўзбекистон миллий терма жамоасида Эктор Купернинг ўрнини Вадим Абрамов эгаллаганидан яхши хабардорсиз. Лекин бош мураббийликка Вадим Карленовичдан ташқари «Пахтакор» устози Шота Арвеладзенинг ҳам номзоди борлиги ҳақидаги гаплар қулоққа чалинганди. Ёки «Пахтакор» ўз мураббийини қўйиб юборгиси келмадими? Ирисметов эса чиндан ҳам Шота Юстиновичнинг номзоди бўлганини тасдиқлади.\n- Ўйлашимча, Вадим Абрамовнинг терма жамоага бош мураббий бўлганини яхши деб ҳисоблайман. Илгари терма жамоамиз Вадим Карленовичнинг қўли остида ажойиб ўйин кўрсатган ва буни ҳамма яхши эслайди. Мухлисларимиз ҳам Абрамовни хоҳлашганди. Лекин бу ёғига мураббий ишни қандай олиб боришига ҳам кўп нарса боғлиқ. Масалан, таркибни ёшартирадими? Айтайлик, Анзур Исмоилов ўз хоҳиши билан термадан кетди. Ўйлашимча, яна бир-иккита ўйинчининг терма жамоадаги фаолиятини якунлаш фурсати етиб келди. Аста-секин терма жамоани ёшартириб бориш керак. Шота Арвеладзега келадиган бўлсак, ростдан ҳам унинг бош мураббийликка номзоди бор эди. Лекин бир вақтнинг ўзида ҳам «Пахтакор»да, ҳам терма жамоада ишлашни хоҳламади. Ўйлашимча, бу тўғри бўлмасди. Иккала жойда ишласа диққат-эътиборини йўқотиб қўйиши ҳам мумкин. Терма жамоа бош мураббийи бўлганидан кейин бошқа жамоалардаги ўйинчиларни ҳам кўпроқ кузатишига тўғри келади. Эктор Куперга эса кўпроқ шу нарса етишмади деб ўйлайман. Негаки, у фақат Тошкентдаги ўйинларни кўришга ҳаракат қилди-ю, қолган учрашувларни умуман кўрмади десак ҳам бўлади. Балки видеоёзув орқали кўргандир, аммо стадионда жонли кузатган бошқа. Менимча, Арвеладзенинг ҳам хоҳламаганини сабаби шу бўлса керак. Чунки унинг олдида клуб раҳбарлари томонидан қўйилган вазифаларни бажаришдек жиддий вазифаси ҳам турганди.\n«Пахтакор»нинг муваффақиятлари учун қандай бонуслар бор?\nМаълумки, «Пахтакор» клуби мамлакат чемпионлигини қўлга киритди ва бундан ташқари Ўзбекистон Кубоги финалига чиқди ҳамда Ўзбекистон Лига Кубогининг ярим финалига ҳам етиб келди. Демак, уларда соврин ютиш бўйича хет-трикка эришиш имконияти бор. Қизиқ, клуб раҳбарлари бундай муваффақиятлар учун футболчиларга қандай бонусларни белгилашган экан-а? Бу мавзу бўйича ҳам спорт директорининг фикри билан қизиқдик.\n- «Пахтакор» ўзи иштирок этаётган ҳар қандай мусобақада биринчи ўринни олишга ҳаракат қилади. Мана, Кубок финалига чиқдик ва Лига Кубогида ярим финалда турибмиз. Албатта, қолган рақиблар билан бемалол рақобатлашса бўлади. «Пахтакор» барча мусобақаларда ғолиб чиқишнинг уддасидан чиқади деб ўйлайман. Бонусларга келадиган бўлсак, раҳбарият нима деса шу бўлади. Шартномаларда ҳеч қандай бонуслар ёзилмаган. Аммо раҳбарият томонидан ваъда қилинган бонуслар бор. Жамоамиз ютса, раҳбарият айтилган бонусларни бажаришади.\n«Пахтакор» - АГМК ўйини олдидан\n«Пахтакор» ўтган йили Кубок финалида АГМКга мағлуб бўлиб, кўпчиликни ажаблантирганди. Ваҳоланки, ўшанда «Пахтакор»нинг мағлубияти кутилмаган ҳолат бўлганди. Бу сафар эса «шерлар» ўша мағлубият учун реванш олармикин?\n- Биз ҳозирча фақат чемпионатни ютдик холос. Шу боис Кубок баҳсларига жиддий тайёрланишимиз керак. Олдинги йилги мағлубият албатта футболчиларимизга аламли бўлганди, буни ҳамма яхши тушуниб турибди. Ўйлашимча, йигитларимиз бошқача тайёргарлик кўришади ва албатта ютиб Кубокни қўлга кирита оламиз. Умуман олганда, жорий мавсумда учта соврин ютишни жуда хоҳлаяпмиз.\nAziz Ganiev. bu yil Pahtakorga utadi. Kubik fenalga. Pahtakor yutqazadi bu ham aniq. Sponser bitta. bulsa. olmaliq chiqadi. osiyoga. pahtakor bilan ikkalasi. omadini bersin.\nПулинг куп булса музокара утказиш хам осон булади, факат регламент бузиб куйилмаса.


2015 йилнинг иккинчи чорагида фейсбукнинг соф фойдаси 9 фоизга пастлади\n17:30 / 30.07.2015\nFacebook компаниясининг иккинчи чорак якунларига кўра даромади 39 фоизга ошди. Бу ҳақда Wall Street Journal компания ҳисоботи маълумотларига таяниб хабар тарқатди.\nҲисоботга кўра, компаниянинг сўнгги уч ойдаги даромади 4,04 млрд. долларни ташкил қилган. Бунинг натижасида компаниянинг соф фойдаси миқдори 719 млн. долларни ташкил қилди. Бу ўтган йилнинг шу вақтидаги кўрсаткичдан 9,1 фоизга камроқ деганидир.\nКомпания таҳлилчиларининг фикрига кўра, бунга WhatsApp, Instagram каби иловаларни ва Oculus Rift виртуал реаллик шлеми каби қўшимча фаолият турларига сарфланган маблағлар сабаб бўлган. Ҳозирда компания акцияларининг нархи қўшимча харажатларни ҳисобга олмаганда 50 центни ташкил қилмоқда. Таҳлилчилар унинг 47 центгача тушишини башорат қилишмоқда.


Россия Украинага 15 миллиард доллар қарз ва арзон газ ваъда қилди\n25 ноябр 2020, Тошкент вақти: 19:07\nКиевда минглаган Европа интерграцияси тарафдорлари намойишлар ўтказаётган бир пайтда Россия ҳукумати Украинага 15 миллиард доллар қарз ажратиш ва арзон нархда табиий газ етказиб беришни ваъда қилмоқда.\nБу ҳақдаги битимга сешанба куни Москва шаҳрида икки давлат президентлари ўртасида ўтган учрашувда имзо чекилди.\nРоссия президенти Владимир Путин Украинага сотилаётган газнинг нархи учдан бир қисмига арзонлашига ва минг кубометри 268,5 доллардан етказиб берилишга ваъда берди.\nПутин Украинага 15 миллиард доллар қарз берилишини ҳам айтган. Ушбу ҳаражат Россия миллий фаровонлик фонди балансидан олиниши айтилмоқда.\nМутаҳассисларга кўра, инқирозга юз тутаётган Укранина иқтисодини қутқариш учун 10 миллиард доллар керак бўлади.\nУкраина мухолифати президент Якунович мамлакатни Россиянинг Божхона иттифоқига киритиш ниятида эканини айтиб, Киевда Европа билан интеграциялашув тарафдорларини кўп минг кишилик митинг ўтказишга чақирмоқда.\nВладимир Путин украиналик ҳамкасби билан учрашув чоғида Бохжона иттифоқига оид масалалар муҳокама этилмаганини билдирди.


Ўзбекистонлик беш боксчи Жаҳон чемпионатининг чорак финалига чиқди\nБокс бўйича Екатеринбург шаҳрида ўтказилаётган жаҳон чемпионатида тўққизинчи кун беллашувлари якунланди. Бироз аввал энг оғир вазн тоифасида Баҳодир Жалолов украиналик рақибига қарши чорак финал йўлланмаси учун жанг қилди, деб хабар қилди Ўзбекистон Миллий олимпия қўмитаси\n"Цонте Рогавага қарши баҳс олиб борган Жалолов аниқ ва кучли зарбалари билан барчанинг диққат-эътиборини тортди. Бу эса ҳакамларнинг якуний қарорида ўз исботини топмасдан қолмади ва Жалолов ҳам чорак финал масаласини ижобий ҳал қилди", дейилган қўмита хабарида.\nЎзбекистонлик 5 боксчин чорак финал босқичида жанг олиб борадиган бўлди. Мусобақани Шаҳобиддин Зоиров, Миразиз Мирзаҳалилов, Бобоусмон Батуров, Дилшодбек Рўзметов ва Баҳодир Жалоловлар давом эттиради.\n26 февраль куни тушдан сўнг Андижон вилоят ИИБ ходимлари томонидан Тошкентдан олиб кетилган 65 ёшли Хидирназар Аллақулов 27 февраль эрталаб 10 лардан бошлаб тиббий экспертизадан ўтказилган ва сўнгра шу вилоятнинг Булоқбоши туман ИИБ га олиб борилган. Аллақулов 27 февраль кеч соат 10 гача Булоқбоши ИИБ терговчиси саволларига жавоб берган.\nБу маълумотни Озодликка Хидирназар Аллақулов 28 февралда Тошкентдаги уйидан туриб берди.\nАллақуловнинг айтишича, у Булоқбоши туман ИИБга Жиноят кодексининг 1412-моддаси (Шахсга доир маълумотлар тўғрисидаги қонун ҳужжатларини бузиш) бўйича очилган жиноят иши доирасида гувоҳ сифатида чақиртирилган.\n“Ҳақиқат ва Тараққиёт” социал демократик партияси ташаббускорлари гуруҳи раҳбари Хидирназар Аллақулов 26 февралда уни Тошкентдан Андижонга ИИБ ходимлари куч ишлатиб олиб кетганини айтди.\nАллақуловнинг фикрича, унинг Андижонга куч ишлатиб олиб кетилиши ортида сиёсий мотивлар мавжуд, чунки 26 февралда “Ҳақиқат ва Тараққиёт” социал демократик партиясининг таъсис қурултойи бўлиб ўтиши керак эди.\n“Мақсад шу партиянинг тузилишига йўл қўймаслик эди ва ҳозирча мақсадларига эришдилар, бироқ биз барибир партия таъсис қурултойини тез кунларда ва албатта ўтказамиз”, деди Озодликка Хидирназар Аллақулов.\nВоқеа юзасидан Андижон вилоят ИИБ ва Булоқбоши туман ИИБдан изоҳ олишнинг ҳозирча имкони бўлмади.\nЎзбекистон Республикаси президенти Шавкат Мирзиёев 2019 йилнинг 27 декабрида Муҳаммад ал-Хоразмий номидаги мактабда ўтказилган учрашувда сиёсий мухолифат ҳақида гапираркан, бундай деган эди:


Россиялик блогер ва яна 25 киши маъмурий жавобгарликка тортилди - Anhor\nAnhor Все посты Россиялик блогер ва яна 25 киши маъмурий жавобгарликка тортилди\nРоссиялик блогер ва яна 25 киши маъмурий жавобгарликка тортилди\nТошкент шаҳар ИИББ Амир Темур хиёбонида одамлар тўпланиши билан боғлиқ вазият бўйича қўшимча ахборот берди. Бу ҳақда UzNews нашри ёзади.\nЭслатиб ўтамиз, 13 июль куни “Субо” номи билан танилган россиялик блогер Субхан Мамедов Тошкентдаги хиёбонга 200 га яқин ўзбекистонлик мухлисларини карантин чекловларига риоя этмасдан тўплаган. “Газета” нашрининг қайд этишича, оломонни тарқатиб юборишда махсус кийим кийган қалқон ва дубинкалар билан жиҳозланган куч ишлатар тизим ходимлари қатнашган.\nМамлакатдаги мураккаб эпидемиологик вазиятни эътиборга олган ҳолда, Тошкент шаҳар ИИББ ходимлари ушу ҳолат бўйича айрим иштирокчиларни жавобгарликка тортган. Хусусан, 26 нафар фуқарога (шу жумладан С.Мамедов ва унинг кузатувчиларига) карантин қоидаларига зид равишда жамоат жойида тиббий ниқобсиз бўлганликлари учун МЖтКнинг 54-моддасига асосан БҲМнинг беш бараваригача (1 млн 225 минг) миқдорида жарима жазоси тайинланган.\nБундан ташқари, 83 нафар фуқарога нисбатан ҳужжатлар расмийлаштириш жараёнида, 9 нафар вояга етмаган шахсларнинг ота-онаси билан профилактик суҳбат ўтказилиб, огоҳлантирилган. Ҳозирда суриштирув ишлари давом эттирилмоқда, дейилади хабарда.\nҚайд этиш жоизки, Маъмурий жавобгарлик тўғрисидаги кодекснинг 54-моддаси (эпидемияларга қарши курашиш қоидаларини бузиш) фуқароларни базавий ҳисоб миқдорининг 20 баробари миқдорида жаримага тортишни кўзда тутади.\nДавлат хавфсизлик хизмати ходимлари ҳуқуқни муҳофаза қилиш органлари тизимидаги қатор қонунбузарликларга чек қўйди. Бу ҳақда ушбу идоранинг матбуот хизмати хабар...\nҚашқадарё вилоятида икки қизни урган эркакка қарши “безорилик” моддаси бўйича иш қўзғатилди


«Ўзбекистон ҳаво йўллари» қишки парвозларни бошлади | NORMA.UZ\n«Ўзбекистон ҳаво йўллари» қишки парвозларни бошлади\n«Ўзбекистон ҳаво йўллари» МАК 29 октябрдан қишки жадвал бўйича қатновларни бошлади, деб маълумот берилган компаниянинг расмий сайтида.\nҚишки парвозлар жадвали 2018 йилнинг 24 мартига қадар амал қилади. Қишки даврда авиакомпания эҳтиёж катта бўлган бир қатор йўналишларга қатновлар сонини оширади. Шунингдек, “Самарқанд” аэропортидан бажариладиган парвозлар географиясини кенгайтиради.\nЖадвалдаги эътиборга лойиқ янгилик эса – Самарқанд-Истанбул-Самарқанд йўналиши бўйича йўлга қўйилган қатновдир. Самарқанддан Туркияга қатновлар 30 октябрдан бошлаб душанба кунлари мунтазам амалга оширилади. 16 ноябрдан эса пайшанба кунлари ҳам бажарилиши кўзда тутилган.\nАмритсарга (Ҳиндистон) парвозлар сони – ҳафтада икки маротаба бажариладиган бўлди, Сеулга қатновлар сони эса ҳафтасига беш маротабага етказилади.\nАвиакомпания юк ташувчи йўналишларни фаол ривожлантирмоқда. “Навоий” халқаро аэропортидан Boeing 767 юк самолётлари Франкфурт, Деҳли, Дубай, Шанхай шаҳарларига мунтазам қатнамоқда. Бундан ташқари, Гуанчжоу (Хитой) шаҳрига янги йўналиш очилди.\nЭслатиб ўтамиз, Миллий авиакомпания дунёнинг 23 мамлакатига 52 йўналиш бўйича қатновларни амалга оширмоқда.


Тавсия қиламиз! Британия нашри Исроил Мадримов билан катта интервью ташкил этди\nБўлим: СПОРТ » Спорт турлари » Бокс\nИсроил Мадримов 2018 йилнинг ноябрь ойида профессионал боксдаги дебютиданоқ ўзгалардан ажралиб турарди.\nЛекин буларнинг барчаси ўтмишда қолди. Исроил Мадримов эса — келажак.\nФутболни яхши кўрганим учун аввалига футболчи бўлишни истардим. Лекин, 2005 йилда 10 ёшлигимда бокс залига борганимда ушбу спорт менга ёқиб қолди. 2010 йилда мени терма жамоага чақиришди ва 2011 йилда фаолиятимдаги энг йирик мусобақа - Қозоғистонда ўтказилган ўсмирлар ўртасидаги жаҳон чемпионатида қатнашиб, кумуш медални қўлга киритдим. Бу мен учун катта тажриба эди. Ўша пайтлари мен мураббийим Тўлқин Қиличевдан кўп нарса ўрганганман. У ҳаётимда муҳим ўрин тутадиган инсонлардан бири. Менга ўргатган барча нарсаси учун миннатдорман.\nЎзбек боксининг муваффақияти аниқ бир сабаб эмас, бир неча факторлар сабаб ривожланиб кетган. Биринчидан, бу ерда интизом кучли. Агар сиз хато қилсангиз, терма жамоадан четлатиласиз ва рақобат кучлилигидан ўз ўрнингизни қайтариб ололмайсиз. Ҳар бир вазнда кучли боксчилар бор. Мен учун асосий рақиб Маҳмуд Гаипов эди. Лекин биз яқин дўстлармиз ва бир-биримизни доимо қўллаб-қувватлаймиз. Бу муҳим нарса.\n154 фунт мен учун яхши — у ерда очиқлик бор, номлар тезда ўзгаради, шу билан бирга яхши жангчилар ҳам бор. Мен уларни мағлуб эта оламан. Мен ўзим истаган катта жангларни ушбу дивизионда олмоқчиман. Вақти келиб яримўрта вазндаги Спенс, Гарсия каби боксчилар ҳам ушбу вазнга ўтишади ва агар мен чемпион бўлсам, катта эҳтимол билан улар менга қарши тўқнаш келишади.\nКиритилган сана: 22.05.2020 22:25.\nЎқилди: 3351 марта.


Андижондаги дарахтлар кесилиши ортидан жиноят иши қўзғатилди\nАндижон вилояти перинатал маркази ҳудудида ноқонуний равишда дарахтларнинг кесилиши юзасидан Бош прокуратура томонидан тузилган ишчи гуруҳ вазиятни ўрганиб чиқди. Ташкилот матбуот хизмати хабарига кўра, Андижон шаҳар ободонлаштириш бошқармаси бошлиғига нисбатан Жиноят кодексининг 198-моддаси 2-қисми билан жиноят иши қўзғатилди.\nЎзбекистон Республикаси Президентининг 2021 йил 30 декабрдаги “Республика кўкаламзорлаштириш ишларини жадаллаштириш, дарахтлар муҳофазасини янада самарали ташкил этиш чора-тадбирлари тўғрисида”ги ПФ-46-сонли Фармони билан давлат ўрмон фондига кирмайдиган дарахтлар ва буталар қимматбаҳо навларининг кесилишига мораторийнинг амал қилиши муддатсиз даврга узайтирилган.\nШунга қарамасдан, Андижон шаҳар ободонлаштириш бошқармаси бошлиғи Ғ.Ш. томонидан Андижон вилояти перинатал маркази ҳудудидаги “Элдор қарағойи” (Pinus eldarica) навли 12 туп дарахтлар қонунга хилоф равишда кесиб юборилганлиги оқибатида табиатга 115,5 млн. сўм миқдорида зарар етказилган.


Ҳайвонлар ҳам пайғамбар соллаллоҳу алайҳи васалламнинг ҳақорат қилишини кўтара олмас экан!!!\nНасронийлар мўғил қабилаларига уларни насроний динига киритиш учун даъватчиларини юборар эдилар. Туғёнкор золим Хулокухон ўзининг насроний хотини Зафархотун сабабли уларга даъват йўлини очиб берар эди.\nБир куни мўғилларнинг амирларидан бири насронийликни қабул қилгани сабабли уюштирилган катта тантанага насронийларнинг бошлиқларидан бир жамоаси ташриф буюрди.\nНасроний даъватчилардан бири Набий соллаллоҳу алайҳи васалламни сўка бошлади. У ерда ов ити боғланиб турарди. Насроний даъватчи Набий соллаллоҳу алайҳи васалламни сўкишни бошлаганда ит қаттиқ безовталаниб, вовуллай бошлади. Сўнгра насронийга ташланиб, уни қаттиқ тирнади. Қийинчилик билан уни қутқариб олишди.\nШу ерда ҳозир бўлганлардан бири: “Итнинг бундай қилиши Муҳаммад соллаллоҳу алайҳи васаллам ҳақида айтган гапинг учун бўлди”, деди. Насроний: “Йўқ, бу ит қайсар ит экан. Қўлим билан ишора қилаётганимни кўриб, мени уради деб ўйлади ва шунинг учун менга ташланди”, деди.\nСўнгра яна Набий соллаллоҳу алайҳи васалламни баттар сўка бошлаган эди, Ит боғичини узиб юборди ва насронийнинг бўйнига ташланиб, унинг бўғзидан юлиб олди. Шу ондаёқ насроний ўлди. Бунинг сабабидан мўғиллардан қирқ мингтаси исломни қабул қилишди.\nБу воқеани Аллома ибн Ҳажар Асқалоний “Ад-Дурарул камина”номли китобида келтирган.\nАллоҳу акбар! Ҳайвонлар ҳам Пайғамбар соллаллоҳу алайҳи васалламнинг ҳақорат қилишини кўтара олмас экан!!!.\nҲа, Расулуллоҳ соллаллоҳу алайҳи васалламни истеҳзо қилганлар ана шундай аянчи ўлим топадилар.\nҚуйидаги оятлар сўзимизнинг тасдиғидир:\nإِنَّا كَفَيْنَاكَ الْمُسْتَهْزِئِين (سُورَةُ الْحِجْر) 95\nЯъни, “Aлбaттa, биз сизни мaсxaрa қилувчилaрни (жaзoлaш учун) кифoя қилурмиз.” (Ҳижр;95)\nأَلَيْسَ اللهُ بِكَافٍ عَبْدَهُ (سُورَةُ الزُّمَرِ):36\nЯъни, “Aллoҳ ўз бaндaсигa (яъни, Муҳaммaдгa уни aсрaшдa) етaрли эмaсми?!” (Зумар;36)\nإِنَّ شَانِئَكَ هُوَ الْأَبْتَرُ (سُورَةُ الْكَوْثَر)ِ:3\nЯъни, “Aлбaттa, ғaнимингизнинг ўзи (бaрчa яxшиликлaрдaн) мaҳрумдир.” (Кавсар;3)\nЯъни, “Aлбaттa, Aллoҳ вa унинг пaйғaмбaригa oзoр бeрaдигaн кимсaлaрни Aллoҳ дунёдa ҳaм, oxирaтдa ҳaм лaънaтлaр вa улaр учун xoр қилувчи aзoбни тaйёрлaб қўйгaндир.” (Аҳзоб;57)\nعَنْ أَبِي هُرَيْرَةَ رَضِيَ الهُم عَنْهُ قَالَ: قَالَ رَسُول الله صلى الله عليه وسلم: «إنَّ الله تَعَالَى قَالَ: مَنْ عادى لي وَلِيّاً فَقَدْ آذَنْتُهُ بالحَرْبِ ... رَوَاهُ الْبُخَارِيُّ.\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи васаллам дедилар: “Албатта Аллоҳ таоло: “Кимки менинг дўстимга душманлик қилса, Мен унга уруш эълон қилурман”, деди.” Бухорий ривояти.\nعَنْ أَنَسٍ رَضِيَ الهُ عَنْهُ قَالَ: قَالَ النَّبِيُّ صَلَّى اللَّهُ عَلَيْهِ وَسَلَّمَ: لَا يُؤْمِنُ أَحَدُكُمْ حَتَّى أَكُونَ أَحَبَّ إِلَيْهِ مِنْ وَالِدِهِ وَوَلَدِهِ وَالنَّاسِ أَجْمَعِينَ. رَوَاهُ الْبُخَارِيُّ\nАнас розияллоҳу анҳудан ривоят қилинади: Набий соллаллоҳу алайҳи васаллам: “Сизлардан бирортангиз то мен унга ота-онаси, фарзанди ва жамики инсонлардан кўра суюклироқ бўлмагунимча ҳаргиз (комил) мўмин бўла олмайди”, дедилар. Бухорий ривояти.\nБарчаларимизни ушбу оят ва хадисларга мувофиқ Пайғамбаримиз Расулуллоҳ соллаллоҳу алайҳи васалламни севиб комил мўмин кишилар қаторида бўлишимизни рўзи насиб айласин.\nМанба: интернет маатериаллари асосида таёрланди.\nҲасанбой домла УМАРАЛИЕВ\n“Ҳаким Ҳўжа Эшон Бува” масжиди имом-хатиби\n/ Ҳайвонлар ҳам пайғамбар соллаллоҳу алайҳи васалламнинг ҳақорат қилишини кўтара олмас экан!!!


Бола коронавирус юқтириб олмаслиги учун нимага эътибор қаратиш керак? Мутахассисдан энг оддий тавсиялар | Qalampir.uz\nБола коронавирус юқтириб олмаслиги учун нимага эътибор қаратиш керак? Мутахассисдан энг оддий тавсиялар\nСаломатлик\t22 Сентябрь 16:33 8540\nЎзбекистонда болаларнинг коронавирусга чалиниши билан боғлиқ ҳолатлар ортиб бормоқда. Куни кеча Тошкент вилояти Бўстонлиқ туманида 11 яшар боланинг ушбу вирус сабаб вафот этиши ҳам бунга яққол мисол бўла олади. Коронавирусни юқтириб олмасликда эса иммунитетни кўтариш муҳим ўрин тутади. Хўш, болалар иммунитетини кўтариш учун нималарга эътибор бериш керак? Бу ҳақдаги саволга коронавирусга қарши штаб аъзоси Барно Абдусаматова жавоб берди.\nУнинг қайд этишича, мактаб ўқувчиларидаги иммунитет заифлигига кўпинча витаминлар танқислиги, ёмон уйқу ва доимий психологик стресс сабаб бўлади. Витаминлар танқислигини тўғри овқатланишни ташкил қилиш йўли билан олдини олиш мумкин.\n“Мактаб ўқувчилари орасида пала-партиш овқатланувчи болаларнинг сони йилдан йилга ортиб боряпти. Ярим тайёр фасфуд таомлар кўпинча болаларга зарур бўлган витамин ва минералларни овқатдан олишига тўсқинлик қилади.\nБола кунига камида 4 марта овқатланиш керак. Агар болада озғинлик ёки ортиқча вазн бўлса, шифокор маслаҳати зарур. Спорт билан шуғулланадиган ўқувчининг овқатланиши жисмоний машқлар ҳажмини ҳисобга олган ҳолда тузилиши талаб этилади”, дейди мутахассис.\nБолалар йодланган тузни доимий истеъмол қилиши керак. Шунингдек, сув ичиш режимига амал қилиш ҳам муҳим аҳамиятга эга. Таомлар эса витаминларга бой бўлиши шарт.\n“А витамини билан бойитилган сабзи ва ширин картошкани, цитрус мевалари ва брокколи С витамини ҳамда грипп ва нафас йўлларининг юқумли касалликларига қарши курашишда ёрдам берадиган Е витаминига бой ёнғоқлар, албатта, болалар рационида бўлиши мақсадга мувофиқ.\nМактаб ёшидаги болаларининг организми маълум ритмларга мослашади. Шунинг учун ухлаш, овқатланиш, ўйнаш, юриш ва машқ қилиш учун вақт топиш жуда муҳимдир. Иммунитетни яхшилаш учун болани ёшлигиданоқ режимга кўниктириш яхшироқдир. Турли ёшларда эрталаб туриш, тушлик қилиш, уй вазифасини бажариш ва ётишга тавсия этилган вақт мавжуд”, дейди Абдусаматова.\nМутахасисларга кўра, кичик мактаб ёшидаги бола кечқурун соат 21:00да ётиши ва эрталаб соат 7:00да туриши керак. Каттароқ ўқувчилар кейинроқ, соат 22:00да ётишлари мумкин. Тўлиқ кунлик дам олиш иммунитетга ижобий таъсир кўрсатади. Уйқу пайтида бола организмидаги метаболизм тезроқ бўлади, шунинг учун болалар бу соатларда яхши ўсади.\nҚолаверса, уйдаги ижобий психологик микроиқлим болалар саломатлигининг муҳим шартидир. Мактаб ўқувчисининг психологик ҳолатини баррқарорлаштиришнинг энг яхши усуллари бу дўстлар билан яхши мулоқотда бўлиш, севимли машғулотлари билан шуғулланиш, ота-оналар билан фильм томоша қилиш, ўйин ўйнаш ва саёҳат қилиш кабилардир.\nКоронавирус Ўзбекистонда Барно Абдусаматова\n04 Декабрь 18:19 34894\n02 Декабрь 12:26 29099\n02 Декабрь 09:21 17914\n02 Декабрь 08:34 15073\n04 Декабрь 12:42 14162